Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 7 Απριλίου 2017. ΏΡΑ ΤΟΥ ΠΡΩΘΥΠΟΥΡΓΟΥ (Άρθρα 129 παράγραφοι 2 και 3, 132 παράγραφος 1 του Κανονισμού της Βουλής) Η με αριθμό 681/31/3-4-2017 επίκαιρη ερώτηση του Βουλευτή Α΄ Θεσσαλονίκης της Δημοκρατικής Συμπαράταξης ΠΑΣΟΚ - ΔΗΜΑΡ κ. Ευάγγελου Βενιζέλου προς τον Πρωθυπουργό, σχετικά με το «δημοσίευμα περί πραγματοποίησης επίσκεψης στη Βενεζουέλα, το 2013, του τότε Διευθυντή του γραφείου του Προέδρου του ΣΥΡΙΖΑ και νυν Υπουργού Ψηφιακής Πολιτικής». Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 691/4-4-2017 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών, σχετικά με τη χρηματοδότηση δράσεων από προϊόντα εγκληματικών ενεργειών κατά του Ελληνικού Δημοσίου και τη διάθεση ποσού για κοινωνικούς σκοπούς. 2. Η με αριθμό 690/4-4-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη άμεσης έκδοσης απόφασης για τους υπό συνταξιοδότηση αγρότες. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 692/4-4-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Αγροτικής Ανάπτυξης και Τροφίμων, σχετικά με την άμεση πληρωμή των δικαιούχων παραγωγών βιολογικής γεωργίας - κτηνοτροφίας του Νομού Κιλκίς. 2. Η με αριθμό 694/4-4-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα «το ΕΣΡ πρέπει να ασχοληθεί με το Survivor;». 3. Η με αριθμό 675/31-3-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Περιβάλλοντος και Ενέργειας, σχετικά με το σοβαρό πρόβλημα επιβίωσης χιλίων οικογενειών στο Νότιο Πήλιο. 4. - Η με αριθμό 666/28-3-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, με θέμα «αναγκαία και επιβεβλημένη νομοθετική ρύθμιση προκειμένου να παραμείνουν στο ειδικό καθεστώς περίπου τετρακόσιες χιλιάδες αγρότες». 5. Η με αριθμό 658/27-3-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, με θέμα την «απόδοση Λογαριασμού Ολυμπιακών Αγώνων». 6. Η με αριθμό 661/28-3-2017 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Περιβάλλοντος και Ενέργειας, με θέμα «αντιτίθενται τοπικές κοινότητες του Δήμου Ιεράς Πόλεως Μεσολογγίου στην κατασκευή μονάδων παραγωγής ηλεκτρικής ενέργειας από βιορευστά». 7. Η με αριθμό 654/27-3-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου (Τάσου) Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με την εξαίρεση του Έβρου και της Σαμοθράκης από την έκτακτη ενίσχυση σε παραγωγούς γάλακτος σε νησιά που αντιμετωπίζουν προβλήματα λόγω μεταναστευτικών ροών. 8. Η με αριθμό 649/27-3-2017 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, με θέμα «προκλητική χρήση χημικών σε διαδηλωτές παρά την πρόσφατη ρητή απαγόρευση της Κυβέρνησης και τη δέσμευση του Υπουργού». 9. Η με αριθμό 520/23-2-2017 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με τη «σιωπή του κ. Τσακαλώτου και τις δεσμεύσεις της Κυβέρνησης». 10. Η με αριθμό 461/8-2-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, σχετικά με την «τρομοκρατική επίθεση με καλάσνικοφ κατά ανδρών των ΜΑΤ». 11. Η με αριθμό 435/2-2-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον «διορισμό υπόδικης στη διοίκηση του υπερταμείου». 12. Η με αριθμό 367/20-1-2017 επίκαιρη ερώτηση του Βουλευτή Εύβοιας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την «απαράδεκτη εκτόπιση τριάντα έξι χιλιάδες επτακοσίων εξήντα εννέα τέκνων Ελλήνων από τους βρεφονηπιακούς σταθμούς». 13. Η με αριθμό 439/6-2-2017 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας. 14. Η με αριθμό 498/20-2-2017 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS». 15. Η με αριθμό 620/20-3-2017 επίκαιρη ερώτηση του Βουλευτή Αττικής των Ανεξαρτήτων Ελλήνων κ. Κωνσταντίνου Κατσίκη προς τον Υπουργό Εσωτερικών, σχετικά με την αποζημίωση των ιδιοκτητών των απαλλοτριωθεισών εκτάσεων για την κατασκευή Χώρου Υγειονομικής Ταφής Αποβλήτων (ΧΥΤΑ) Δυτικής Αττικής. 16. Η με αριθμό 625/20-3-2017 επίκαιρη ερώτηση της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Εσωτερικών, σχετικά με την καταβολή των δεδουλευμένων των συμβασιούχων, σε αρκετούς δήμους της Χώρας. 17. Η με αριθμό 622/20-3-2017 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών, σχετικά με την πληρωμή της μεταφοράς μαθητών μέσω ειδικών μαθητικών δελτίων με Δημόσια Συγκοινωνία. 18. Η με αριθμό 633/21-3-2017 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα «καθυστερεί εξοργιστικά και με δόλο (;) ο διαγωνισμός αδειοδότησης των τηλεοπτικών σταθμών». 19. Η με αριθμό 617/20-3-2017 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Περιβάλλοντος και Ενέργειας, με θέμα «όχι στην καύση αποβλήτων στην “ΑΓΕΤ Ηρακλής” Βόλου». 20. Η με αριθμό 447/6-2-2017 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τη «συνάντηση του Πρωθυπουργού με εκπροσώπους της Επενδυτικής Τράπεζας Rothschild». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3877/3-3-2017 ερώτηση του Βουλευτή Β΄ Αθηνών της Νέας Δημοκρατίας κ. Γεράσιμου Γιακουμάτου προς τον Υπουργό Περιβάλλοντος και Ενέργειας, σχετικά με τους δασικούς χάρτες της Αττικής. 2. Η με αριθμό 1775/6-12-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με την «αδιαφορία του Υπουργείου Υγείας για το Νοσοκομείο Ζακύνθου». 3. Η με αριθμό 2718/19-1-2017 ερώτηση του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Μεταναστευτικής Πολιτικής, με θέμα «την ανάγκη λήψεως νομοθετικών μέτρων για την επιτάχυνση των διαδικασιών ενώπιον των δικαστηρίων, επί υποθέσεων προσώπων των οποίων έχει απορριφθεί η αίτηση χορηγήσεως διεθνούς προστασίας - ασύλου».
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πρώτη θα συζητηθεί η τρίτη με αριθμό 671/30-3-2017 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, με θέμα «κλειστό επί χρόνια το Πολυδύναμο Ιατρείο Ολύμπου Καρπάθου». Στην επίκαιρη αυτή ερώτηση θα απαντήσει ο Υπουργός Υγείας κ. Ανδρέας Ξανθός. Κύριε Κρεμαστινέ, έχετε τον λόγο για δύο λεπτά.
Κύριε Πρόεδρε, όπως προβλέπει ο Κανονισμός, κατήλθον της Έδρας για να υποβάλω την ερώτηση, η οποία νομίζω ότι είναι ιδιαίτερα σημαντική όχι για το Πολυδύναμο Ιατρείο της Ολύμπου, αλλά διότι στην κατηγορία αυτή από τότε που ο τότε Υπουργός κ. Αβραμόπουλος έκανε όλα αυτά τα αναβαθμισμένα ιατρεία δεν υπάρχει ακόμα και σήμερα ο κανονισμός λειτουργίας τους και κατά συνέπεια έχουν λειτουργικά προβλήματα. Υπάρχουν μηχανήματα εκατομμυρίων μέσα στα ιατρεία αυτά, τα οποία μηχανήματα δεν έχουν ουσιαστικά λειτουργήσει ποτέ και τελικά θα καταστραφούν, εάν δεν έχουν ήδη καταστραφεί, λόγω του χρόνου και της μη λειτουργίας τους. Κατά συνέπεια, λοιπόν, παρ' ότι η ευθύνη δεν ανήκει στον κ. Ξανθό, όμως ο Υπουργός κ. Ξανθός διαχειρίζεται το θέμα, διότι είναι Υπουργός αυτήν τη στιγμή, όπως και οποιοσδήποτε άλλος στη θέση του το ίδιο θα έκανε, θα το διαχειριζόταν. Η πρότασή μου, λοιπόν, όσον αφορά τα ιατρεία αυτά έχει γίνει και σε άλλες ερωτήσεις και εξακολουθεί να ισχύει, δηλαδή σχετικά με το ότι δεν μπορούν τα μηχανήματα να λειτουργήσουν λόγω της μη υπάρξεως γιατρών, γιατί προκηρύσσονται οι θέσεις αλλά δεν πάνε γιατροί. Δεν έχει σημασία το γιατί. Σημασία έχει ότι τα μηχανήματα αυτά πρέπει να λειτουργήσουν. Πρέπει να πάνε ή σε κέντρα υγείας ή σε νοσοκομεία, ώστε να λειτουργήσουν. Αυτή είναι πάγια πρότασή μου. Όσον αφορά τις δυνατότητες που έχουν να αποκτήσουν οργανισμούς, αυτό εξαρτάται όχι μόνο από το Υπουργείο Υγείας, αλλά και από το Υπουργείο Οικονομικών και από την οικονομική κατάσταση της χώρας, για να είμαστε αντικειμενικοί και καθαροί. Όμως, το ιατρείο αυτό της Ολύμπου είναι ουσιαστικά στο βόρειο μέρος της Καρπάθου και ουσιαστικά βλέπεις και από τη μία πλευρά τη θάλασσα και από την άλλη, είναι πάνω σε ένα ψηλό βουνό, με πολλή επισκεψιμότητα από πλευράς τουριστών. Είναι πράγματι ένα μεγάλο πρόβλημα διότι και η απόσταση είναι μεγάλη για να πάει ένας άρρωστος από την Όλυμπο στα Πηγάδια. Η πρότασή μου λοιπόν εδώ, η πιο απλή πρόταση, είναι κατά προτεραιότητα να πάει ένας γιατρός στρατιωτικός εκεί - λέω κατά προτεραιότητα, γιατί μπορεί να πάει ένας, δεν χάλασε ο κόσμος - και το δεύτερο είναι μια νοσηλεύτρια από κάπου να αποσπαστεί, αν δεν μπορεί να διοριστεί, για να λειτουργήσει το συγκεκριμένο ιατρείο της Ολύμπου Καρπάθου.
Ευχαριστώ, κύριε συνάδελφε. Τον λόγο έχει ο Υπουργός Υγείας κ. Ανδρέας Ξανθός.
Κύριε συνάδελφε, ευχαριστώ για την ερώτηση. Η εικόνα είναι αυτή που περιγράφετε. Έχουμε ένα πολυδύναμο περιφερειακό ιατρείο, το οποίο για πάρα πολλά χρόνια, νομίζω την τελευταία πενταετία, ήταν πλήρως ακάλυπτο και από γιατρούς και από υπόλοιπο προσωπικό. Αυτό αναδεικνύει, κατά την άποψή μου, κι ένα έλλειμμα σοβαρού σχεδιασμού στελέχωσης των υποδομών που αναπτύχθηκαν την προηγούμενη περίοδο. Τα προηγούμενα χρόνια, τα χρόνια της υποτιθέμενης ευημερίας και ευδαιμονίας, αναπτύχθηκαν υποδομές στο σύστημα υγείας, χρηματοδοτήθηκαν από το ΕΣΠΑ χωρίς να υπάρχει μία πρόβλεψη πώς θα στελεχωθούν και πώς θα μπορέσουν να είναι λειτουργικές για το καλό των πολιτών. Τώρα, η εικόνα εκεί ποια είναι; Εμείς έχουμε προκηρύξει και τον Αύγουστο και τον Δεκέμβριο επαναπροκηρύξαμε και μάλιστα στον βαθμό του Διευθυντή, θέση ειδικευμένου γενικού γιατρού παθολόγου. Δυστυχώς, δεν υπήρξε καμμία ανταπόκριση. Επαναπροκηρύσσεται τακτικά η θέση του αγροτικού γιατρού με θητεία υπαίθρου. Στην τελευταία προκήρυξη του Μαρτίου υπήρξε η κάλυψη, υπήρξε δηλαδή ενδιαφερόμενος γιατρός ο οποίος δεν απεδέχθη τον διορισμό. Άρα προφανώς, υπάρχει μια αδυναμία προσέλκυσης γιατρών, ακόμα και ανειδίκευτων γιατρών, όπως οι αγροτικοί, παρ' ότι, επίσης, στο συγκεκριμένο Περιφερειακό Ιατρείο υπάρχει το επιπλέον επίδομα που βγάλαμε με τον ν.4368, των 400 ευρώ. Δηλαδή ουσιαστικά έχει γίνει μία προσαύξηση 50% στον μισθό του. Παρ' όλα αυτά δεν έγινε αποδεκτή η θέση. Κατά την άποψή μου, αυτό αναδεικνύει ένα συνολικότερο πρόβλημα κινήτρων για κάλυψη, ειδικά με ιατρικό δυναμικό, των άγονων και νησιωτικών περιοχών και ιδιαίτερα των πιο δυσπρόσιτων κομματιών τους. Διότι είναι αλήθεια ότι στο κέντρο υγείας του νησιού, η εικόνα είναι αρκετά καλή από άποψη στελέχωσης, δηλαδή έχουμε αυτή τη στιγμή δώδεκα γιατρούς που υπηρετούν, εκ των οποίων μόνο ένας είναι επικουρικός. Οι υπόλοιποι είναι μόνιμοι γιατροί. Υπάρχουν και οι αγροτικοί γιατροί των γύρω περιφερειακών ιατρείων, οι οποίοι εφημερεύουν στο κέντρο υγείας και απ' ό,τι ενημερώθηκα από την υπηρεσία, έχουμε και είκοσι οκτώ άτομα λοιπό υγειονομικό προσωπικό, νοσηλευτές κ.λπ.. Αυτό, λοιπόν, το οποίο κατ' αρχάς έχει αποφασιστεί πρόσφατα από τη Διοικούσα Επιτροπή του Κέντρου Υγείας, είναι ότι μία φορά την εβδομάδα θα γίνεται επίσκεψη κλιμακίου με τρεις γιατρούς και μία νοσηλεύτρια στο Πολυδύναμο Περιφερειακό Ιατρείο της Ολύμπου. Ξεκινάνε μία φορά την εβδομάδα με γιατρό χειρουργό γυναικολόγο και οφθαλμίατρο και μια νοσηλεύτρια. Νομίζω ότι αυτή θα είναι μια πρώτη μικρή βελτίωση της κάλυψης των αναγκών αυτού του απομακρυσμένου πληθυσμού. Εννοείται ότι θα συνεχίσουμε την προσπάθεια να επαναπροκηρύσσουμε τις θέσεις. Νομίζω ότι ίσως με έναν καλύτερο συνδυασμό κινήτρων - τα οποία πρέπει κάποια στιγμή να συζητήσουμε στα σοβαρά, όλες οι πολιτικές δυνάμεις, αν θέλουμε όντως να θωρακίσουμε υγειονομικά αυτές τις περιοχές - πρέπει να κάνουμε μία σημαντική υπέρβαση και όσον αφορά τα μισθολόγια και όσον αφορά τις άλλες παροχές που υπάρχουν. Έχουν δοθεί κάποια κίνητρα. Και εξελίξεις έχουν γίνει. Τώρα τελευταία ψηφίσαμε και τη δυνατότητα μετάθεσης μετά από μια πενταετία, έτσι ώστε να μην αισθάνονται αυτοί οι άνθρωποι που θα πάνε σε αυτές τις περιοχές, εγκλωβισμένοι και χωρίς δυνατότητα και επιστημονικής και βαθμολογικής ανέλιξης. Νομίζω, όμως, ότι αυτά μέχρι στιγμής δεν λειτουργούν ικανοποιητικά σε όλες τις περιοχές. Η προσπάθεια, λοιπόν, θα κινηθεί προς αυτήν την κατεύθυνση. Και επίσης, ξέρετε πολύ καλά ότι το κέντρο υγείας ουσιαστικά μετατρέπεται σε ένα μίνι νοσοκομείο. Υπάρχει χρηματοδοτημένο από το ΕΣΠΑ νέο κτήριο. Γίνεται μια προσπάθεια να παραδοθεί τον Ιούνιο. Υπάρχουν κάποιες τεχνικές εκκρεμότητες με τους βιολογικούς καθαρισμούς κ.λπ.. Και έχει γίνει συνάντηση με την ΚΤΥΠ, με τις κτηριακές υποδομές. Προσπαθούμε να κλείσουμε την εκκρεμότητα. Και επίσης έχει προχωρήσει η προεργασία της δημιουργίας νέου οργανισμού του νοσοκομείου που προβλέπει επιπλέον στελέχωση και με ιατρικό και με νοσηλευτικό προσωπικό. Το έχει αναλάβει η Υπηρεσία του Υπουργείου και περιμένω την τελική πρόταση.
Ευχαριστώ, κύριε Υπουργέ. Τον λόγο έχει ο κ. Κρεμαστινός για τρία λεπτά.
Χαίρομαι γι' αυτά που ακούω. Τα προσυπογράφω. Όμως το πρακτικό - θα το επαναλάβω - είναι να πάει τώρα ένας στρατιωτικός γιατρός κατά προτεραιότητα - διότι ο στρατός δεν θα πάθει τίποτα να βάλει έναν γιατρό στην Όλυμπο - και να αποσπαστεί μία νοσηλεύτρια από το κέντρο υγείας. Διότι ναι μεν πράγματι το κλιμάκιο επισκέπτεται και κάνει μία ιατρική η οποία είναι στο πλαίσιο περίπου της προληπτικής ιατρικής, αλλά το οξύ, το επείγον περιστατικό δεν μπορεί να το προβλέψει το κλιμάκιο και να πάει εκείνη την ώρα. Άρα, όταν υπάρχει ένα έμφραγμα το οποίο θα συμβεί σε έναν κάτοικο, σε έναν τουρίστα που επισκέπτεται την Όλυμπο, δεν μπορεί το κλιμάκιο να το αντιμετωπίσει. Κατά συνέπεια, λοιπόν, επανέρχομαι στην πρόταση του στρατιωτικού γιατρού και της νοσηλεύτριας η οποία πρέπει να αποσπαστεί. Όσον αφορά τα προβλήματα που έχουν πράγματι οι απομακρυσμένες περιοχές, τα ορεινά και τα νησιωτικά ιατρεία, είναι γεγονός ότι υπάρχει απροθυμία των γιατρών να πάνε και οι αλλεπάλληλες προκηρύξεις αποβαίνουν άγονες. Και γίνεται μία αντιπολίτευση αιώνια εδώ στη Βουλή στον εκάστοτε Υπουργό που του αναπτύσσει αυτά τα προβλήματα και απαντά ο εκάστοτε Υπουργός στερεότυπα με όλα αυτά που πρέπει να απαντήσει και ακούμε. Είπα, όμως, κάτι στον κ. Πολάκη σε μία άλλη ερώτηση. Γίνεται σήμερα μια κοσμογονία με δημοσιεύσεις στο New England - προχθές είχε το Jama, το Circulation - πριν από ένα εξάμηνο για την τηλεϊατρική τρίτης γενιάς η οποία διαφέρει από την τηλεϊατρική που γνωρίζουμε διότι είναι και τηλεϊατρική εκπαίδευσης. Γίνεται, δηλαδή, τηλεκπαίδευση από ένα πανεπιστημιακό κέντρο - που πρέπει να υπάρχει εδώ στην Αθήνα ή οπουδήποτε αλλού - όπου θα γίνεται συνεχής εκπαίδευση και όχι η εκπαίδευση που γίνεται μέχρι σήμερα διά των εταιρειών στην ουσία, εξ ου και τα διάφορα παρατράγουδα. Με τη τηλεκπαίδευση και τη τηλεδιάγνωση ο καθηγητής, ο έμπειρος εν πάση περιπτώσει γιατρός θα βρίσκεται στο κέντρο υγείας ανά πάσα στιγμή να βοηθάει τον νέο γιατρό για τη διάγνωση. Και θα υπάρχει και τηλεθεραπεία. Δηλαδή μπορεί να γίνεται ακόμη και θεραπεία του εμφράγματος ή ενός καρκινοπαθούς με την τηλεϊατρική. Και επειδή αυτό είναι πράγματι επαναστατικό και είναι αποτέλεσμα - γι' αυτό ανέφερα βιβλιογραφία - της τρίτης γενιάς τηλεϊατρικής, είναι κάτι το οποίο πρέπει να σκεφτείτε και κυρίως να το οργανώσετε. Διότι το να το σκεφτείτε δεν υπάρχει καμμία αμφιβολία, το σκεφτόμαστε όλοι. Η οργάνωση, όμως, είναι το δύσκολο, πώς θα γίνει δηλαδή το κέντρο ο εγκέφαλος και πώς ο καθηγητής ή ο έμπειρος γιατρός θα βρίσκεται στο Καστελόριζο ή στην Όλυμπο ή οπουδήποτε αλλού. Αυτό νομίζω ότι για την Ελλάδα αποτελεί μία λύση που πρέπει να την προχωρήσετε και βεβαίως από τη δική μας πλευρά θα βοηθήσουμε στο επιστημονικό επίπεδο που μπορούμε. Ευχαριστώ.
Ευχαριστούμε, κύριε συνάδελφε. Κύριε Υπουργέ, πριν προχωρήσετε στη δευτερολογία σας, θα ήθελα να κάνω δύο ανακοινώσεις. Κυρίες και κύριοι συνάδελφοι, έχω την τιμή να ανακοινώσω στο Σώμα ότι σε εκτέλεση της από 28 Μαρτίου 2017 απόφαση της Ολομέλειας της Βουλής συγκροτήθηκε η Ειδική Κοινοβουλευτική Επιτροπή είκοσι ενός μελών, κατά το άρθρο 86 παράγραφος 3 του Συντάγματος, τα άρθρα 153 και επ. του Κανονισμού της Βουλής και το άρθρο 5 του ν. 3126/2003 «περί Ποινικής ευθύνης των Υπουργών», όπως αυτό τροποποιήθηκε με το άρθρο 2 του ν.3961/2011, για τη διενέργεια προκαταρκτικής εξέτασης κατά του πρώην Υπουργού κ. Ιωάννη Παπαντωνίου για την ενδεχόμενη τέλεση αδικημάτων στο πλαίσιο σύναψης συμβάσεων εξοπλιστικών προγραμμάτων του Υπουργείου Εθνικής Άμυνας. Η απόφαση θα καταχωριστεί στα Πρακτικά της σημερινής συνεδρίασης και θα κοινοποιηθεί στους αναφερόμενους κυρίους Βουλευτές.
Επίσης, η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών: «Κύρωση του Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας, σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006». Κύριε Υπουργέ, έχετε τον λόγο για τρία λεπτά, προκειμένου να δευτερολογήσετε.
Νομίζω ότι σε γενικές γραμμές συμφωνούμε. Επαναλαμβάνω ότι η πρώτη κίνηση είναι η σταδιακή κάλυψη και υποστήριξη από το προσωπικό του Κέντρου Υγείας Καρπάθου, που προσεχώς θα αναβαθμιστεί σε επίπεδο μικρού νοσοκομείου, της συγκεκριμένης περιοχής. Όσον αφορά το θέμα με τους στρατιωτικούς γιατρούς, με τους οπλίτες γιατρούς κυρίως, έχουμε μια συστηματική συνεργασία με το Υπουργείο Εθνικής Άμυνας και έχουμε υποβάλει κατάλογο αναγκών του συστήματος υγείας που μπορούν να καλυφθούν με οπλίτες γιατρούς. Πρόσφατα, μάλιστα, είχαμε μια συνάντηση και με τον κ. Βίτσα και με τον κ. Καμμένο. Η αλήθεια είναι ότι οι Ένοπλες Δυνάμεις δεν έχουν πολύ μεγάλες δυνατότητες. Λόγω της διαρροής επιστημονικού και ιατρικού δυναμικού στο εξωτερικό έχει μειωθεί και η προσέλευση γιατρών στις ΕΣΣΟ, όπου κατατάσσονται. Γίνεται, λοιπόν, μια προσπάθεια. Ήδη καλύπτονται γύρω στα δεκαπέντε - αν θυμάμαι καλά - περιφερειακά ιατρεία, η αλήθεια είναι, όμως, ότι η προτεραιότητα είναι στα νησιά που δεν έχουν κανένα γιατρό, όπως, για παράδειγμα, η Τήλος. Με το κίνητρο αυτό το οποίο δώσαμε πέρυσι καταφέραμε να καλύψουμε περισσότερα περιφερειακά ιατρεία και μάλιστα σε νησιά που είχαν χρόνια να δουν γιατρό, όπως στη Θύμαινα και σε άλλες περιοχές. Μπορώ να το διερευνήσω το ενδεχόμενο αυτό, για να δούμε αν πραγματικά υπάρχει αυτή η δυνατότητα από τη μία. Από την άλλη, το ζήτημα της τηλεϊατρικής είναι πολύ σημαντικό, γιατί εγώ θεωρώ ότι ένας βασικός λόγος για τον οποίο οι γιατροί δεν πάνε σε αυτές τις περιοχές δεν είναι μόνο διότι δεν υπάρχουν κίνητρα οικονομικά, κοινωνικά κ.τ.λ., αλλά είναι διότι αισθάνονται ανασφαλείς για τη διαχείριση των σοβαρών περιστατικών. Σίγουρα ένα σύστημα τηλεϊατρικής και μάλιστα αναβαθμισμένο, όπως λέτε, θα μπορέσει να παρέχει μεγαλύτερη ασφάλεια στον γιατρό και μια αίσθηση επιστημονικής υποστήριξης, που την έχει ανάγκη, όταν μάλιστα είναι ανειδίκευτος. Αυτό είναι σημαντικό. Θα το διερευνήσουμε. Δεν ξέρω τα μεγέθη και τα κόστη. Ξέρω ότι πάντως αυτή τη στιγμή υπάρχει ένα σύστημα τηλεϊατρικής, το οποίο έχει οργανωθεί από τη 2η ΥΠΕ. Νομίζω ότι καλύπτει δεκαπέντε με είκοσι περιοχές του Αιγαίου. Επίσης, υπάρχει η δυνατότητα από κεντρικά νοσοκομεία της 2ης ΥΠΕ, από το Θριάσιο, τη Νίκαια, το Αττικό, να παρέχεται υποστήριξη. Αυτό σίγουρα θέλει μια συνεχή αναβάθμιση και μια επανεκπαίδευση των γιατρών σε αυτή τη νέα τεχνολογία. Επιπλέον, γίνεται μια προσπάθεια να ενισχύσουμε τις βάσεις αεροδιακομιδών στο Αιγαίο. Εκτός από τη Ρόδο, όπου υπήρχε από παλιά, έχει αναπτυχθεί ήδη στη Σύρο και σε δεύτερο χρόνο θα γίνει και στη Μυτιλήνη. Η προσπάθεια είναι να μειώσουμε και τους χρόνους διακομιδής και τη δυνατότητα των εναέριων μέσων να ανταποκρίνονται στη διακομιδή επειγόντων περιστατικών. Υπάρχει σε εξέλιξη και μια συνεργασία με το Υπουργείο Εμπορικής Ναυτιλίας για δημιουργία πλωτών μέσων διακομιδών, τα οποία θα επιτρέπουν στα μικρά νησιά, όπου είναι πιο βολική η θαλάσσια επικοινωνία, να γίνεται γρήγορα η μετακίνηση ενός ασθενούς σε ένα πιο οργανωμένο κέντρο. Γίνεται συστηματική προσπάθεια να ενισχύσουμε το αίσθημα υγειονομικής ασφάλειας των πολιτών και σε αυτές τις ακριτικές περιοχές. Δεν είναι εύκολη υπόθεση. Χρειάζεται, όπως είπα και πριν, μια δέσμη πολιτικών και κινήτρων, που υπερβαίνει προφανώς τον ρόλο του Υπουργείου Υγείας. Χρειάζεται, δηλαδή, μια διυπουργική συνεργασία. Πάντως, αυτό που θεωρώ ότι είναι πραγματικά στον πυρήνα της αντιμετώπισης των προβλημάτων της νησιωτικότητας είναι η καλύτερη στελέχωση και ανταπόκριση του συστήματος υγείας.
Ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και τρείς εκπαιδευτικοί συνοδοί τους από το 7ο Γυμνάσιο Ξάνθης. Η Βουλή τούς καλωσορίζει.
Μετά την αναγκαία αλλαγή, σύμφωνα με τον Κανονισμό, που κάναμε, προχωρούμε στην επόμενη επίκαιρη ερώτηση. Θα συζητηθεί η πέμπτη με αριθμό 685/3-4-2017 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με την αναγνώριση προϋπηρεσίας στην ΕΡΤ Α.Ε. για τους υπαλλήλους του προεδρικού διατάγματος 164/2006. Θα απαντήσει ο Υπουργός Ψηφιακής Πολιτικής, Τηλεπικοινωνιών και Ενημέρωσης κ. Παππάς. Κύριε Καραθανασόπουλε, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, όπως γνωρίζετε, με το προεδρικό διάταγμα 164/2006, το Προεδρικό Διάταγμα Παυλόπουλου, όπως είναι γνωστό, μια σειρά εργαζόμενοι απασχολούνταν με συμβάσεις οι οποίες ανανεώνονταν συνεχώς και οι συμβάσεις αυτές μετατρέπονταν σε αορίστου χρόνου. Αυτό συνέβη και με την ΕΡΤ. Όμως, εδώ στην ΕΡΤ έχουμε δυο ζητήματα: Το πρώτο ζήτημα είναι το παράδοξο, ότι ο χρόνος αυτός που είχαν τις συμβάσεις και οι οποίες ανανεώνονταν, ενώ ήταν απαραίτητος, για να μπορέσουν οι συμβάσεις αυτές να μετατραπούν σε συμβάσεις αορίστου χρόνου, δεν υπολογίστηκε ως προϋπηρεσία και αυτό αποτελεί το παράδοξο, δηλαδή, από τη στιγμή που αναγνωρίζεται ότι έγινε ο χρόνος αυτός, να μην θεωρείται προϋπηρεσία. Δεύτερον, εκτός από αυτό το παράδοξο, υπάρχει και ένας διαχωρισμός, ότι όσοι εργαζόμενοι είχαν προϋπηρεσία στην ΕΡΤ αυτή η προϋπηρεσία δεν τους αναγνωρίστηκε, ενώ η σύμβασή τους στην ΕΡΤ μετατράπηκε σε αορίστου χρόνου. Αντίθετα, όσοι είχαν προϋπηρεσία στον ιδιωτικό τομέα τούς αναγνωρίστηκε αυτή η προϋπηρεσία στην ΕΡΤ μέχρι και δέκα χρόνια, όπως και αν είχαν προϋπηρεσία και σε άλλον δημόσιο τομέα. Εξαιρέθηκαν μόνο οι εργαζόμενοι που είχαν προϋπηρεσία στην ΕΡΤ. Αυτό είναι παράλογο, παράδοξο. Δεν υπάρχει ενιαία αντιμετώπιση, αποτελεί μια διάκριση για τους συγκεκριμένους εργαζόμενους. Άρα το λογικό είναι και η προϋπηρεσία των συγκεκριμένων εργαζόμενων στην ΕΡΤ να τους αναγνωριστεί ως πραγματική προϋπηρεσία και να τύχουν της αντίστοιχης ισότιμης μεταχείρισης με τους υπόλοιπους συναδέλφους εργαζόμενους, που προέρχονται είτε από τον ιδιωτικό τομέα είτε από άλλους δημόσιους φορείς. Από αυτή την άποψη, η Κυβέρνηση πρέπει να μεριμνήσει, κατά τη γνώμη μας, στην τακτοποίηση του συγκεκριμένου δίκαιου αιτήματος.
Ευχαριστώ, κύριε Καραθανασόπουλε. Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Κύριε Καραθανασόπουλε, μου δίνετε την ευκαιρία να πω ότι είμαστε στην ευτυχή θέση να συζητάμε τέτοιου τύπου προβλήματα για την ΕΡΤ, διότι το 2013 έγινε μια επιχείρηση διάλυσής της, με σκοπό να εξυπηρετηθούν πάρα πολύ συγκεκριμένα συμφέροντα. Βεβαίως, αυτή η Κυβέρνηση τήρησε απολύτως τη δέσμευσή της να ξανανοίξει την ΕΡΤ. Όμως, αυτό δεν σημαίνει ότι μπορέσαμε αυτομάτως να απαλλαγούμε και από τα κληρονομημένα προβλήματά της. Η ΕΡΤ η ίδια μέσα έχει έξι ή επτά, αν δεν κάνω λάθος, διαφορετικούς τρόπους με τους οποίους εντάσσονται στα μισθολόγια οι άνθρωποι. Η ΕΡΤ αυτή τη στιγμή πρέπει να σας πω ότι κερδίζει το στοίχημα μέρα με τη μέρα και, κυρίως, ότι έχει πέσει έξω μια κριτική την οποία ακούγαμε, όταν είπαμε ότι την ΕΡΤ θα την ξανανοίξουμε, ότι είναι οικονομικά μη βιώσιμη. Η ΕΡΤ έχει πολλαπλάσιο έργο από οποιονδήποτε άλλον ιδιωτικό τηλεοπτικό σταθμό, πολύ περισσότερα προγράμματα, τους ραδιοφωνικούς σταθμούς και έργο το οποίο άλλοι ιδιωτικοί σταθμοί δεν είναι σε θέση να παραγάγουν. Βεβαίως, χωρίς να αυξηθεί το ανταποδοτικό τέλος, είναι σε θέση να έχει θετικά αποτελέσματα και για την προηγούμενη και για τη χρονιά που μόλις τέλειωσε. Είμαστε στην κατεύθυνση του να μπορέσουμε να εξορθολογίσουμε και άλλο τη λειτουργία της εταιρείας. Δηλαδή, εκεί που υπήρχαν κενά ως προς την παραγωγή έργου, τα οποία, δυστυχώς, η διοίκηση αναγκάζονταν και αναγκάζεται να τα καλύψει με συμβάσεις με εξωτερικές εταιρείες, να προχωρήσουμε στις αναγκαίες προσλήψεις προσωπικού, ούτως ώστε και το κόστος να μειωθεί για την εταιρεία και οι εργαζόμενοι να πληρώνονται καλύτερα. Τώρα, ξεκινώντας, θέλω να συμφωνήσω μαζί σας ότι είναι πραγματικά παράδοξο τουλάχιστον για τη διετία προϋπηρεσίας, ενώ αυτή παράγει έννομο αποτέλεσμα ως προς τη μετατροπή της σύμβασης σε σύμβαση αορίστου χρόνου, να μην αναγνωρίζεται ως προϋπηρεσία. Εδώ πραγματικά θα λάβουμε πρωτοβουλίες πάρα πολύ σύντομα, για να λυθεί το θέμα. Να διευκρινίσουμε, βεβαίως, για τι συζητάμε. Των εργαζομένων που απασχολούνται με συμβάσεις έργου στην καταργηθείσα ΕΡΤ μετατράπηκαν οι συμβάσεις σε συμβάσεις αορίστου χρόνου. Για τους δημοσιογράφους έχει αναγνωριστεί προϋπηρεσία έως και δέκα έτη, η οποία είχε διανυθεί στην καταργηθείσα ΕΡΤ, βάσει των σχετικών συμβάσεων έργου, η οποία και λήφθηκε υπ' όψιν για τη διαμόρφωση και του βασικού μισθού και του επιδόματος τριετιών. Εκεί πρέπει να πω ότι ελήφθη υπ' όψιν η συλλογική σύμβαση εργασίας που υπήρχε μεταξύ της ΕΣΗΕΑ και της ΕΡΤ και προϋπήρχε του ν.4024/2011, δηλαδή του νόμου του ενιαίου μισθολογίου. Για το λοιπό προσωπικό, και σύμφωνα με τον γενικό κανονισμό του προσωπικού, αναγνωρίστηκε προϋπηρεσία που είχε διανυθεί στον ιδιωτικό τομέα έως και δέκα έτη, η οποία λήφθηκε υπ' όψιν μόνο για τον υπολογισμό χρονοεπιδόματος. Επίσης, αναγνωρίστηκε προϋπηρεσία που είχε διανυθεί στον δημόσιο τομέα, αλλά αποκλειστικά με σύμβαση εργασίας. Δηλαδή το πρόβλημα το οποίο επισημαίνετε και εσείς στην ερώτησή σας, ότι η προϋπηρεσία συμβάσεων έργου δεν έχει αναγνωριστεί. Σύμφωνα με την κείμενη νομοθεσία, αυτό θα ήταν επιτρεπτό μόνο εφόσον το προσωπικό είχε επιλεγεί μέσα από διαγωνιστικές διαδικασίες. Άρα, αν εξαιρεθούν οι κατηγορίες τις οποίες μόλις προανέφερα, εδώ μιλάμε για εξακόσια εβδομήντα τρία άτομα ειδικοτήτων άλλων των δημοσιογραφικών, οι οποίοι εγείρουν πάρα πολύ εύλογα ζητήματα και αιτήματα. Επαναλαμβάνω ότι το ζήτημα της διετίας πρέπει πάρα πολύ γρήγορα να κινηθούμε και να το λύσουμε. Για τα υπόλοιπα χρόνια, επειδή εκκρεμούν δικαστικές διαδικασίες και προσφυγές των εργαζομένων, θα ήθελα με την ευκαιρία της ερώτησής σας να καλέσω όλα τα ενδιαφερόμενα μέρη με καλή πίστη να προσέλθουν σε ένα τραπέζι διαλόγου, για να βρεθεί μία λύση, η οποία νομίζω ότι μπορεί να ικανοποιήσει τους πάντες. Διότι η ενημέρωσή μου λέει ότι και η δημοσιονομική, η οικονομική επιβάρυνση της εταιρείας δεν θα είναι τεράστια, για να καλυφθεί και αυτό το αίτημα.
Ευχαριστώ, κύριε Υπουργέ. Ο Βουλευτής κ. Γεώργιος Βαγιωνάς ζητεί άδεια ολιγοήμερης απουσίας στο εξωτερικό για το χρονικό διάστημα από 14 Απριλίου έως 21 Απριλίου 2017. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Ο Βουλευτής κ. Ιωάννης Μανιάτης ζητεί άδεια ολιγοήμερης απουσίας στο εξωτερικό για το χρονικό διάστημα από 7 Απριλίου έως 9 Απριλίου 2017 για τη συμμετοχή του στο «International Parliamentary Conference Integration and Disintegration of the European Union. The European Perspective of South East Europe.». Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κύριε Καραθανασόπουλε, έχετε τον λόγο για τρία λεπτά.
Ευχαριστώ πολύ, κύριε Πρόεδρε. Βεβαίως, κύριε Υπουργέ, δεν θα αναφερθώ στα συνολικότερα ζητήματα που αφορούν την ΕΡΤ και την πορεία εξέλιξης των πραγμάτων. Υπάρχουν μια σειρά παρατηρήσεις για το ίδιο το έργο το οποίο παράγει η ΕΡΤ και μάλιστα υπάρχουν και καταγγελίες από το ΚΚΕ, όπως η πρόσφατη, που αφορούσε το συνέδριο του Κομμουνιστικού Κόμματος Ελλάδας και του οποίου η λήξη των εργασιών καν δεν καλύφθηκε από το κεντρικό δελτίο της ΕΡΤ. Τα προσπερνάω όλα αυτά, όπως επίσης προσπερνάω και το γεγονός - αν και αυτό είναι το βασικό - ότι η βιωσιμότητα της ΕΡΤ δεν μπορεί να γίνεται σε βάρος των ελληνικών λαϊκών στρωμάτων, με αυτό που πληρώνουμε για την ΕΡΤ, ούτε και σε βάρος των εργαζομένων. Σε αυτό, βεβαίως, δεν πρέπει ούτε εσείς κανονικά να έχετε αντίρρηση. Από την απάντησή σας καταλαβαίνω τουλάχιστον ότι η διετία που αφορά τον απαραίτητο χρόνο για μετατροπή των συμβάσεων σε αορίστου χρόνου θα αναγνωριστεί άμεσα. Από την άλλη μεριά, και η δική σας τοποθέτηση αναγνωρίζει το εύλογο του ζητήματος, ότι δεν μπορεί να υπάρχει διακριτική μεταχείριση ανάμεσα σε αυτούς που εργάζονταν στον ιδιωτικό τομέα και τους αναγνωρίστηκαν μέχρι και δέκα χρόνια προϋπηρεσίας και αυτούς που εργάζονταν στην ΕΡΤ και δεν τους αναγνωρίστηκε καθόλου προϋπηρεσία. Επίσης, ανεξάρτητα του αν τακτοποιήθηκαν οι δημοσιογράφοι με τη δική τους σύμβαση, κατά τη γνώμη μας, πρέπει γρήγορα να το ξεπεράσετε αυτό το ζήτημα, γιατί ακριβώς γνωρίζουμε πολύ καλά ότι από τους εξακόσιους εβδομήντα τρεις εργαζομένους των υπόλοιπων κατηγοριών, που αφορά η συγκεκριμένη ρύθμιση, αρκετοί από αυτούς έχουν προσφύγει στα δικαστήρια και πρωτόδικα έχουν κερδίσει και τους έχει αναγνωριστεί η προϋπηρεσία. Με βάση αυτά που είπατε, αν νομίζετε ότι χρειάζεται μία νομοθετική παρέμβαση, μία τροποποίηση, να το προχωρήσετε. Κατά τη γνώμη μας, πρέπει γρήγορα η Κυβέρνηση, σε συνεργασία και με τους εργαζομένους βεβαίως - έχουν όλη τη διάθεση άλλωστε να προχωρήσει μια τέτοια διαδικασία - να προχωρήσετε άμεσα στην τακτοποίηση, γιατί καταλαβαίνετε πολύ καλά ότι η προσφυγή στα δικαστήρια και κόστος έχει για τους ίδιους τους εργαζομένους και είναι μια χρονοβόρα διαδικασία. Από τη στιγμή που κι εσείς εκτιμήσατε - και το αναφέρατε ρητά - ότι δεν αποτελεί ζήτημα για τη βιωσιμότητα της επιχείρησης η τακτοποίηση, άρα τι το καλύτερο από το να προχωρήσετε γρήγορα, μέσα από τη συζήτηση με τους ίδιους τους εργαζομένους, στη νομοθετική ρύθμιση του συγκεκριμένου ζητήματος; Επομένως πρέπει να αναγνωριστεί το σύνολο του χρόνου ως προϋπηρεσία και για τους υπόλοιπους εργαζομένους στην ΕΡΤ. Ευχαριστώ πολύ.
Ευχαριστώ πολύ. Κύριε Υπουργέ, έχετε τον λόγο.
Κύριε Καραθανασόπουλε, νομίζω ότι η ΕΡΤ έχει την ιδιαιτερότητα να γίνεται και το περιεχόμενό της αντικείμενο κοινοβουλευτικού ελέγχου και αυτό είναι στα θετικά, στα όπλα που μπορεί να έχει ένας δημόσιος ραδιοτηλεοπτικός φορέας. Για το συμβάν που αναφέρατε σε σχέση με την προβολή του συνεδρίου του ΚΚΕ, ήρθαμε σε επαφή και με τους υπευθύνους του κόμματός σας και επιληφθήκαμε του ζητήματος αυτού. Αυτό το αναφέρω όχι ως αξιόλογο του συγκεκριμένου συμβάντος, αλλά για να καταλάβει και το Σώμα ότι η ΕΡΤ έχει μία υποχρέωση απέναντι και στα πολιτικά κόμματα και στον Έλληνα πολίτη να λειτουργεί διαφανώς. Και υπάρχει και τρόπος ελέγχου της. Αλλού είναι ανεξέλεγκτα τα πράγματα. Στα ιδιωτικά κανάλια είναι ανεξέλεγκτα τα πράγματα και ελπίζω και φαντάζομαι ότι τώρα ήδη ξεκίνησε μία κινητικότητα με το νέο Εθνικό Συμβούλιο Ραδιοτηλεόρασης, για να μπαίνουν τα πράγματα στη θέση τους. Επίσης θέλω να πω και κάτι ακόμα, γιατί κάνατε και μια αναφορά στο ανταποδοτικό τέλος. Το ανταποδοτικό τέλος είναι όσο ήταν και της ΝΕΡΙΤ, δηλαδή τρία ευρώ. Δεν έχουμε σκοπό να το μειώσουμε, όπως λέει ο κ. Μητσοτάκης, στο ενάμισι ευρώ. Δεν θα το κάνουμε αυτό. Γνωρίζουμε ότι στις δύσκολες εποχές που ζούμε για κάποια νοικοκυριά είναι ένα βάρος. Είναι πάρα πολύ χαμηλότερο, πρέπει να σας πω - δραματικά χαμηλότερο σε κάποιες περιπτώσεις - εν συγκρίσει με το τι πληρώνουν οι πολίτες σε άλλες χώρες της Ευρωπαϊκής Ένωσης, αλλά εν πάση περιπτώσει είναι ένα κόστος το οποίο καταβάλλεται και, αντί για ένα κανάλι, όπως ήταν η ΝΕΡΙΤ - ο Θεός να το κάνει κανάλι αυτό και ο Θεός να το κάνει πρόγραμμα - αυτή τη στιγμή έχουμε πέντε κανάλια, ΕΡΤ1, ΕΡΤ2 , ΕΡΤ3, ERT WORLD και ERT HD, έξι ραδιοφωνικούς σταθμούς και όλους τους ραδιοφωνικούς σταθμούς της Ελλάδας. Πρόκειται για έναν οργανισμό, δεν πρόκειται για έναν τηλεοπτικό σταθμό. Η ΕΡΤ έχει πάρα πολλές δραστηριότητες, τις οποίες ένας ιδιώτης, θα σας έλεγα, δεν θα μπορούσε να σκεφτεί ότι είναι επικερδείς και να τις αναπτύξει. Άρα, για να ολοκληρώσουμε τη συζήτηση, θέλω να επαναλάβω ότι το θεωρούμε απολύτως αυτονόητο ότι η διετία, η οποία παρήγαγε το νομικό αποτέλεσμα της αλλαγής των συμβάσεων έργου σε συμβάσεις αορίστου χρόνου στις συμβάσεις εργασίας, πρέπει να ληφθεί υπ' όψιν άμεσα και να καθίσουμε μαζί με τους εργαζόμενους να βρούμε μία λύση, η οποία, όπως επανέλαβα, δεν βάζει σε κίνδυνο τη βιωσιμότητα της εταιρείας. Η βιωσιμότητα της εταιρείας από άλλα πράγματα κινδύνευε και όχι από δίκαια ή λιγότερο δίκαια αιτήματα των εργαζομένων. Πρέπει, λοιπόν, να βρεθεί μία λύση. Βεβαίως, εδώ θα μου επιτρέψετε να σας πω ότι, εάν και κατά πόσο θα παρακάμψουμε ή θα κάμψουμε τον νόμο του ενιαίου μισθολογίου, δεν είναι κάτι για το οποίο μπορώ αυτή τη στιγμή να δεσμευτώ. Όμως, πιστεύω ότι υπάρχει, στο πλαίσιο της καλής συνεννόησης και της καλής ατμόσφαιρας που υπάρχει και με τους εργαζόμενους, μεγάλη δυνατότητα και αυτό το ζήτημα να επιλυθεί. Ευχαριστώ, κύριε Πρόεδρε.
Ευχαριστώ, κύριε Υπουργέ. Θα συζητηθεί τώρα η δεύτερη με αριθμό 674/31-3-2017 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού, σχετικά με το παρασκήνιο ενός σχεδίου νόμου και τις επιπτώσεις του στον χώρο του πολιτισμού. Θα απαντήσει η Υπουργός Πολιτισμού και Αθλητισμού κ. Κονιόρδου. Κυρία Κεφαλογιάννη, έχετε τον λόγο.
Ευχαριστώ, κύριε Πρόεδρε. Η κινηματογραφική παραγωγή, κυρία Υπουργέ, έχει αδιαμφισβήτητα βαρύνουσα αξία για τον πολιτισμό και μπορεί να προσθέσει αναπτυξιακά οφέλη για την ελληνική οικονομία και την κοινωνία, εάν οργανωθεί, βεβαίως, με στρατηγική και όραμα. Ήδη από το 1980 έχουν γίνει πολλές προσπάθειες. Υπήρξαν νομοθετικές πρωτοβουλίες, που, παρά τις όποιες δυσκολίες ή αστοχίες, έθεσαν πάντως τις βάσεις και το πλαίσιο κανόνων και αρχών για την παραγωγή κινηματογραφικών ταινιών. Η πολιτεία, λοιπόν, οφείλει να συνεχίσει να εργάζεται για την επίλυση των προβλημάτων στον χώρο, με στόχο - μεταξύ άλλων - την ενίσχυση και την ανάπτυξη όλων των ειδών της ελληνικής κινηματογραφικής τέχνης, την προσέλκυση ξένων παραγωγών, την αύξηση των πόρων, την πραγματοποίηση ιδιωτικών επενδύσεων, τη βελτίωση της πολιτιστικής και εμπορικής προώθησης και τη διανομή ελληνικών ταινιών, την αντιμετώπιση γραφειοκρατικών προβλημάτων, την ανάδειξη της ελληνικής κινηματογραφικής κληρονομιάς και την ενίσχυση των νέων παραγωγών, ιδίως τώρα που ο ελληνικός κινηματογράφος έχει καταφέρει να γεννήσει μια νέα δυναμική γενιά δημιουργών, που διαπρέπουν στο εξωτερικό, με σημαντικές καλλιτεχνικές δημιουργίες. Δυστυχώς, όμως, επί των ημερών σας, με αφορμή και την παραίτηση του προέδρου του διοικητικού συμβουλίου του Ελληνικού Κέντρου Κινηματογράφου (ΕΚΚ), ήρθαν στην επικαιρότητα οι αλλοπρόσαλλοι χειρισμοί της Κυβέρνησης στην αντιμετώπιση της ελληνικής κινηματογραφίας. Εξηγούμαι. Δεν γίνεται αντιληπτό ποιο είναι το σκεπτικό παραχώρησης της αρμοδιότητας του Ελληνικού Κέντρου Κινηματογράφου στο Εθνικό Κέντρο Οπτικοακουστικών Μέσων και Επικοινωνίας (ΕΚΟΜΕ), σχετικά με την υλοποίηση των ενισχύσεων που αφορούν στον κινηματογράφο. Αυτό γίνεται από το Υπουργείο Ψηφιακής Πολιτικής, από τον κ. Παππά, την ίδια ώρα που εσείς, ως Υπουργός Πολιτισμού, ανακοινώνετε ότι το Ελληνικό Κέντρο Κινηματογράφου χρηματοδοτείται με κονδύλι 2 εκατομμυρίων ευρώ. Εδώ θέλω να θυμίσω ότι, σύμφωνα με τον κανονισμό 651/2014 της Ευρωπαϊκής Ένωσης, οι ενισχύσεις, στις οποίες αναφέρεται το σχέδιο νόμου του κ. Παππά, αφορούν αποκλειστικά στο πολιτιστικό προϊόν και χορηγούνται αποκλειστικά για πολιτιστικούς σκοπούς. Κυρία Υπουργέ, η άσκηση τελικά κινηματογραφικής πολιτικής θα περάσει από το Υπουργείο Πολιτισμού στο Υπουργείο Ψηφιακής Πολιτικής; Τι ισχύει με το Ελληνικό Κέντρο Κινηματογράφου, σχετικά με τη διοίκηση του Ελληνικού Κέντρου Κινηματογράφου και την παραίτηση του προέδρου και τα όσα καταγγέλλει με την επιστολή του; Το καταργείτε ή όχι; Και αν όχι, γιατί το απαξιώνετε; Τι ισχύει τελικά με το σχέδιο νόμου; Έχει προηγηθεί μελέτη τεκμηρίωσής του; Κυρία Υπουργέ, η ευθύνη για τη διαδικασία αποδόμησης, όχι μόνο του Ελληνικού Κέντρου Κινηματογράφου, αλλά και του ελληνικού κινηματογράφου γενικότερα είναι αποκλειστικά δική σας.
Η Υπουργός κ. Κονιόρδου έχει τον λόγο.
Ευχαριστώ, κύριε Πρόεδρε. Κυρία Κεφαλογιάννη, πραγματικά δεν αντιλαμβάνομαι πώς φθάσατε στο συμπέρασμα ότι καταργείται το Ελληνικό Κέντρο Κινηματογράφου. Δεν νομίζω ότι υπάρχουν τέτοιες ενδείξεις, και πραγματικά είναι πολύ δυσάρεστο για τον πολιτισμό και τους ανθρώπους του σε μια τόσο δύσκολη περίοδο, που αντιμετωπίζουν δυσκολίες, να προσδίδουμε καταστροφολογικές διαστάσεις σε οτιδήποτε προκύπτει και μάλιστα να το προβάλλουμε ως παρακινδυνευμένους χειρισμούς για τον πολιτισμό. Σας διαβεβαιώνω ότι πολύ συνειδητά, με πολλή προσοχή και δουλειά κάνουμε ως Υπουργείο, αλλά και ως Κυβέρνηση το καλύτερο δυνατό για τον ελληνικό πολιτισμό. Είμαστε διαρκώς σε επαφή με τα μέλη του Ελληνικού Κέντρου Κινηματογράφου, για να λυθούν τα θέματα που το απασχολούν για την καλύτερη λειτουργία του. Δεν εγκαταλείπουμε ποτέ την κινηματογραφική πολιτική για τη χώρα μας ούτε το Ελληνικό Κέντρο Κινηματογράφου. Αντίθετα, αγωνιζόμαστε για να δώσουμε ένα νέο όραμα στον χώρο του κινηματογράφου, αφήνοντας πίσω τις αδιαφανείς λειτουργίες επιχορηγήσεων των παλαιότερων ετών. Μας ενδιαφέρει η τέχνη, μας ενδιαφέρουν οι ταλαντούχοι δημιουργοί, μας ενδιαφέρει η ενίσχυση των καλών παραγωγών με βάση την ποιότητά τους και την καλλιτεχνική αξία τους. Το Ελληνικό Κέντρο Κινηματογράφου, σας διαβεβαιώ, είναι και παραμένει ο αρμόδιος φορέας υλοποίησης της πολιτιστικής πολιτικής για τον κινηματογράφο. Δεν υπάρχει καμμία πρόθεση ούτε πρόκειται να καταργηθεί. Όσον αφορά την παραίτηση του κ. Λεοντάρη, του Προέδρου του Ελληνικού Κέντρου Κινηματογράφου, είχε ήδη τεθεί στη διάθεση του προηγούμενου Υπουργού Πολιτισμού, του κ. Μπαλτά, για λόγους που έχουν σχέση με προσωπικά θέματα, την ακαδημαϊκή καριέρα και την επιθυμία του προέδρου να αναπτύξει καλλιτεχνικό έργο. Όμως, του ζητήθηκε να παραμείνει μέχρι να ολοκληρωθούν οι διαδικασίες και το ίδιο έκανα και εγώ και θα ήθελα να ευχαριστήσω και δημόσια τον πρόεδρο του Ελληνικού Κέντρου Κινηματογράφου για τη δουλειά που έχει κάνει όλο αυτό το διάστημα, για να εξυγιανθεί το Ελληνικό Κέντρο Κινηματογράφου. Έτσι θα είναι σε πλήρη συγκρότηση και θα συνεχίσει το έργο του. Οικονομικά: Το Ελληνικό Κέντρο Κινηματογράφου θα λάβει κανονικά την τακτική επιχορήγησή του από το Υπουργείο Πολιτισμού που θα είναι, όπως ήταν και το 2016 και το 2017, αυξημένη λόγω της κατάργησης, επιβεβλημένης από το μνημόνιο, του ειδικού φόρου κινηματογράφου, του περίφημου «μελινόσημου». Εξάλλου, θα ήθελα να τονίσω ότι το Ελληνικό Κέντρο Κινηματογράφου στελεχώνεται με το κατάλληλο προσωπικό. Εκτός από τη γενική διευθύντρια, έχει ορίσει τρεις διευθυντές με πολύ σημαντικές θέσεις που παρέμεναν επί χρόνια κενές και, επίσης, αναζητά μέσω ΑΣΕΠ προσωπικό ορισμένου χρόνου για την κάλυψη των προσωρινών αναγκών του. Συγκεκριμένα, διεύθυνση για το Hellenic Film Commission, διεύθυνση για την ανάπτυξη παραγωγής και τη διεύθυνση για την προώθηση του Hellas Film. Επομένως, κυρία Κεφαλογιάννη, πώς συνεπάγεται, πώς συνάγετε ότι καταργείται ή κλείνει το Ελληνικό Κέντρο Κινηματογράφου; Τώρα, να αναφερθώ στο σχέδιο νόμου του Υπουργείου Ψηφιακής Πολιτικής. Δεν τίθεται θέμα αρπαγής ή αντικατάστασης των αρμοδιοτήτων και σύγκρουσης με το Υπουργείο Πολιτισμού. Αυτό θα πρέπει να γίνει σαφές. Στην Κυβέρνηση αυτή δουλεύουμε συντονισμένα και μαζί για το καλό της χώρας και επομένως και του πολιτισμού. Αυτό το νομοσχέδιο βρίσκεται σε διαμόρφωση και διαβούλευση. Είμαστε σε επικοινωνία με το αρμόδιο Υπουργείο και το διαμορφώνουμε βάσει του ρόλου των αρμοδιοτήτων και της αποστολής που θεσμικά έχει ο κάθε φορέας. Κυρία Κεφαλογιάννη, η συνεργασία δεν είναι καταστροφή. Είναι πρόοδος για το δημόσιο συμφέρον. Εν προκειμένω, το ΕΚΟΜΕ σε συνεργασία με το Υπουργείο Ανάπτυξης προσπαθεί να δημιουργήσει ένα επιπλέον χρηματοδοτικό εργαλείο για την ενίσχυση της παραγωγής οπτικοακουστικών έργων ελληνικών και διεθνών. Στη νέα εποχή οπτικοακουστικά έργα, όπως γνωρίζουμε, δεν είναι μόνο οι κινηματογραφικές ταινίες. Είναι τα τηλεοπτικά προϊόντα, τα σήριαλ, τα βίντεο γκέιμς, τα κινούμενα σχέδια, τα έργα επιστημονικής φαντασίας. Υπάρχει ανάγκη των πραγμάτων για επιπρόσθετη χρηματοδότηση. Γιατί αυτό θα πρέπει να εμποδιστεί ή να καταδικαστεί; Το Ελληνικό Κέντρο Κινηματογράφου έχει την πλήρη ευθύνη της δημιουργίας Film Commission και αποτελείται, ως γνωστόν, από μία δέσμη δράσεων και πολιτικών και κινείται προς αυτή την κατεύθυνση ήδη μεθοδικά από την προηγούμενη χρονιά. Το όραμά μας είναι να υπάρξει το κατάλληλο νομοθετικό πλαίσιο έγκαιρα, ούτως ώστε η Ελλάδα να προσελκύσει ξένες παραγωγές. Απλοποίηση και επιτάχυνση αδειοδοτήσεων, ειδικά οικονομικά κίνητρα και το κατάλληλο lobbying, για να πειστούν οι δημιουργοί ότι η Ελλάδα μπορεί να αποτελέσει μια χώρα φιλική για τον κινηματογράφο. Για αυτούς τους σκοπούς το Ελληνικό Κέντρο Κινηματογράφου εργάζεται συνεχώς και μεθοδικά, σε συνεργασία με τα συναρμόδια Υπουργεία - ήδη από τον Ιούνιο του 2016- ενώ παράλληλα συνεχίζει το κυρίως έργο του. Ευχαριστώ.
Κυρία Κεφαλογιάννη, έχετε τον λόγο και πάλι για τρία λεπτά.
Κυρία Υπουργέ, ελπίζω να διαβάσατε την επιστολή του κ. Λεοντάρη, γιατί οι λόγοι παραίτησης του δεν είναι προσωπικοί, αλλά εξαιρετικά σοβαροί και κανονικά χρήζουν της άμεσης παρέμβασης του Υπουργείου. Σε κάθε περίπτωση, μας είπατε, κυρία Υπουργέ, ότι η άσκηση κινηματογραφικής πολιτικής θα εξακολουθήσει να χαράσσεται από το Υπουργείο Πολιτισμού και ελπίζουμε μέσα στο επόμενο διάστημα να επιβεβαιωθείτε. Γιατί, δυστυχώς, μας συνηθίζετε σε εκπλήξεις, που ακυρώνουν αυτά που μας λέτε εδώ. Έχουμε, άλλωστε, πρόσφατα παραδείγματα. Είναι αδιανόητο και μόνο που σκεφτήκατε στην Κυβέρνηση να εκχωρήσετε αρμοδιότητες του Υπουργείου Πολιτισμού σε άλλο Υπουργείο. Σας προτείνουμε να εξετάσετε, βέβαια, κατά πόσον ο κ. Παππάς επιθυμεί στοχευμένα να υφαρπάξει αρμοδιότητες, για να εμπλουτίσει τη μηχανή προπαγάνδας του. Αλήθεια, ποια είναι τα κίνητρά του; Γιατί άραγε να θέλει την απορρύθμιση του Ελληνικού Κέντρου Κινηματογράφου; Μήπως ο έλεγχος της κινηματογραφικής πολιτικής, ενδεχομένως, θα του προσέθετε ένα ακόμη εργαλείο χειραγώγησης, ειδικότερα δε μετά το μεγάλο φιάσκο με τις τηλεοπτικές άδειες και την υποτιθέμενη ρύθμιση του τηλεοπτικού χώρου που προωθούσε; Κυρία Υπουργέ, για εμάς, για την Αξιωματική Αντιπολίτευση, υπάρχουν ξεκάθαρες θέσεις για την κινηματογραφική παραγωγή, που εντάσσονται σε έναν ευρύτερο αναπτυξιακό στρατηγικό σχεδιασμό και πάνω από όλα σε λογικά επιχειρήματα - και εξηγούμαι. Η Αξιωματική Αντιπολίτευση λέει «ναι» σε έναν συγκροτημένο σύγχρονο νόμο, που θα δίνει φορολογικά και οικονομικά κίνητρα σε ιδιώτες επενδυτές, για να επενδύουν σε ελληνικές κινηματογραφικές παραγωγές, που όμως θα πρέπει να γίνει υπό συγκεκριμένες προϋποθέσεις: Συγκεκριμένα, πρώτον, με συνεργασία του Υπουργείου Πολιτισμού με το Υπουργείο Ανάπτυξης. Δεύτερον, αφού έχει προηγηθεί ουσιαστικός διάλογος με τους καθ' ύλην αρμόδιους φορείς. Τρίτον, μετά από διεξοδική μελέτη των βέλτιστων πρακτικών άλλων χωρών, που έχουν θεσπίσει και εφαρμόσει με επιτυχία τέτοιους νόμους. Και τέταρτον, με ορθή εκτίμηση των αδυναμιών του ν.3905/2010, ώστε αυτές να διορθωθούν και κατ' επέκταση να διασφαλιστεί ότι ο νόμος μπορεί να γίνει απλός και κυρίως άμεσα εφαρμόσιμος, ώστε να επωφεληθούν οι ελληνικές παραγωγές. Σε κάθε περίπτωση, όμως, κυρία Υπουργέ, εμείς λέμε «όχι» σε ενδεχόμενη φυγή του Ελληνικού Κέντρου Κινηματογράφου από το Υπουργείο Πολιτισμού. Διότι ο κινηματογράφος αποτελεί, ειδικά τα τελευταία χρόνια, την αιχμή του δόρατος στην εξαγωγή του ελληνικού πολιτισμού. Δεν είναι δυνατόν την ώρα που οι ελληνικές ταινίες προβάλλονται και βραβεύονται στα μεγάλα διεθνή κινηματογραφικά φεστιβάλ, όπως στη Βενετία, στο Βερολίνο, στις Κάννες, στο Λοκάρνο, εμείς να συζητάμε την αποκοπή του Ελληνικού Κέντρου Κινηματογράφου από το Υπουργείο Πολιτισμού. Αυτό είναι πέρα από κάθε λογική. Αλήθεια, αν οι βραβεύσεις των ελληνικών ταινιών στα μεγάλα διεθνή φεστιβάλ δεν είναι εξαγωγή σύγχρονου πολιτισμού, τότε τι είναι; Κυρία Υπουργέ, αντιληφθείτε, επιτέλους, ότι η άσκηση πολιτικής - στο πολύ ισχυρό για τη χώρα μας πεδίο του πολιτισμού - δεν είναι δυνατόν να γίνεται με επιδερμικές αναλύσεις και επιφανειακές ομιλίες, που εκθέτουν τη χώρα μας και τον θεσμό που εκπροσωπείτε. Αντιληφθείτε, έστω και τώρα, ότι το Υπουργείο Πολιτισμού είναι ένα παραγωγικό Υπουργείο. Ο πολιτισμός μπορεί να προσφέρει μεγαλύτερο κύκλο εργασιών, να γεννήσει νέες θέσεις εργασίας, να δημιουργήσει καινούργιο πλούτο με πολλαπλασιαστικά οφέλη, που έχει ανάγκη η πατρίδα μας. Κυρία Υπουργέ, ξεφύγετε από τις μικροκομματικές αγκυλώσεις, από τον ξύλινο πολιτικό λόγο, γιατί στην πολιτική, τελικά, κρινόμαστε όλοι από τις πράξεις μας και όχι από τα ευχολόγια και τις κοινοτοπίες.
Παρακαλώ, κυρία Υπουργέ, έχετε και πάλι τον λόγο.
Κυρία Κεφαλογιάννη, ευχαριστούμε για τις παρατηρήσεις σας. Ωστόσο, πραγματικά, προσωπικά απορώ, πάρα πολύ, πώς λειτουργούσε το Ελληνικό Κέντρο Κινηματογράφου τα τελευταία χρόνια μετά την ψήφιση του νόμου του 2010. Γιατί το λέω αυτό; Συγκεκριμένα, απουσίαζαν πολύ σημαντικοί κρίκοι εφαρμογής του νόμου. Δεν είχε εφαρμοστεί ο νόμος, που ήταν προς τη σωστή κατεύθυνση. Διευθυντές τμημάτων, έλλειψη εσωτερικού κανονισμού και οργανογράμματος, θεσμοθετημένοι κανόνες λειτουργίας του φορέα, σύγχυση αρμοδιοτήτων, αδιαφανείς λειτουργίες διοίκησης. Μέσα σε αυτό το τελευταίο διάστημα το Ελληνικό Κέντρο Κινηματογράφου έχει ήδη κάνει τα εξής: διενέργεια οικονομικού ελέγχου της περιόδου 2011-2015, σύνταξη εσωτερικού κανονισμού λειτουργίας και στελέχωση των προβλεπόμενων θέσεων διευθυντών, ενίσχυση της διαφάνειας, ορθολογικοποίηση και απλούστευση των διαδικασιών που διέπουν τις σχέσεις του κέντρου με σκηνοθέτες και παραγωγούς. Αυτό δεν είναι ξύλινος λόγος, κυρία Κεφαλογιάννη. Αυτό είναι έργο. Έχει ενισχύσει το εκπαιδευτικό έργο μέσω ίδρυσης γραφείου εκπαίδευσης και επιμόρφωσης. Έχει ήδη εξοικονομήσει πόρους και έχει ασχοληθεί με εύρεση νέων. Ήδη έχει μεταφερθεί σε νέο κτήριο πρόσφατα με εξοικονόμηση 75.000 ευρώ ετησίως. Επίσης, επεξεργάστηκε την τελευταία φυσιογνωμία, τα σχετικά φορολογικά κίνητρα και το νομικό πλαίσιο λειτουργίας του Hellenic Film Commission. Επίσης, εξασφαλίστηκαν οι πόροι γι' αυτόν τον σκοπό. Στηρίζεται στις διεθνείς πρακτικές, όπως πολύ σωστά είπατε, και θα φιλοξενήσει δομημένες πληροφορίες για τους χώρους γυρισμάτων, για τις εταιρείες παραγωγής και για όλους τους εμπλεκόμενους φορείς. Ήδη παρουσιάστηκε η πρώτη μελέτη που έγινε για το Hellenic Film Commission σε διυπουργική συνάντηση σε αγαστή και αρμονική συνεργασία με τα άλλα Υπουργεία, που έγινε στις 23 Ιουνίου. Η πρωτοβουλία αυτή συνέβαλε στη δημιουργία ενός πλαισίου δημιουργικής συνεργασίας και διαλόγου με τα συναρμόδια Υπουργεία. Δημιουργήθηκε πρόγραμμα εκπαιδευτικών υποτροφιών για όλες τις ειδικότητες. Επομένως το θέμα που προέκυψε με την παραίτηση του κ. Λεοντάρη, που ένα κομμάτι του άπτεται θεμάτων, όπως οι διαφωνίες και η σύγχυση αρμοδιοτήτων ανάμεσα στα μέλη του ΔΣ και στη διεύθυνση, είναι ένα φαινόμενο, το οποίο το βλέπουμε πάρα πολλά χρόνια να χαρακτηρίζει το Ελληνικό Κέντρο Κινηματογράφου. Σας διαβεβαιώ, όμως, ότι αυτό το θέμα ήδη έχει δρομολογηθεί και θα τακτοποιηθεί άμεσα. Σας ευχαριστώ πολύ.
Κι εγώ ευχαριστώ. Προτού προχωρήσουμε, θα πρέπει να σας γνωστοποιήσω ότι δεν θα συζητηθούν για διαφορετικούς λόγους δεκαπέντε ερωτήσεις. Η πρώτη με αριθμό 680/3-4-2017 επίκαιρη ερώτηση δευτέρου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας Αναγνωστοπούλου προς τον Υπουργό Υγείας, σχετικά με τη βελτίωση του νομοθετικού πλαισίου για την ακούσια νοσηλεία ψυχικά ασθενών, δεν θα συζητηθεί λόγω κωλύματος της ερωτώσας Βουλευτού. Η δεύτερη με αριθμό 675/31-3-2017 επίκαιρη ερώτηση δευτέρου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Περιβάλλοντος και Ενέργειας, σχετικά με το σοβαρό πρόβλημα επιβίωσης χιλίων οικογενειών στο νότιο Πήλιο, δεν θα συζητηθεί λόγω κωλύματος του αρμόδιου Υπουργού, του κυρίου Φάμελλου, ο οποίος θα βρίσκεται εκτός Αθηνών και θα επαναπροσδιοριστεί για συζήτηση. Η τέταρτη με αριθμό 676/31-3-2017 επίκαιρη ερώτηση δευτέρου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την «κατακράτηση μέρους των επιδοτήσεων του ΟΠΕΚΕΠΕ λόγω αδυναμίας καταβολής εισφοράς στον Γενικό Οργανισμό Εγγείων Βελτιώσεων (ΓΟΕΒ)», δεν θα συζητηθεί λόγω κωλύματος του Υπουργού Ανάπτυξης και Τροφίμων κ. Αποστόλου, που θα βρίσκεται εκτός Αθηνών και θα επαναπροσδιοριστεί για συζήτηση. Η πρώτη με αριθμό 446/18-10-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα σοβαρά προβλήματα που αντιμετωπίζουν οι αγρότες, δεν θα συζητηθεί λόγω κωλύματος του Υπουργού Ανάπτυξης και Τροφίμων κ. Αποστόλου, που θα βρίσκεται εκτός Αθηνών και θα επαναπροσδιοριστεί για συζήτηση. Η εντέκατη με αριθμό 556/6-3-2017 επίκαιρη ερώτηση δευτέρου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την ανάληψη από το ελληνικό δημόσιο του ανεξόφλητου υπολοίπου δανεικής σύμβασης του Οργανισμού Μεγάρου Μουσικής Αθηνών (ΟΜΜΑ), δεν θα συζητηθεί λόγω κωλύματος του Αναπληρωτή Υπουργού Οικονομικών κ. Χουλιαράκη με αιτία τον φόρτο εργασίας και θα επαναπροσδιοριστεί για συζήτηση. Η δωδέκατη με αριθμό 402/27-1-2017 επίκαιρη ερώτηση δευτέρου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού, δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη με αιτία το φόρτο εργασίας και θα επαναπροσδιοριστεί για συζήτηση. Η έβδομη με αριθμό 645/24-3-2017 επίκαιρη ερώτηση δευτέρου κύκλου του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης, σχετικά με τα προβλήματα που αντιμετωπίζει ο κλάδος των αρτοποιών στην Ελλάδα, δεν θα συζητηθεί λόγω κωλύματος του Αναπληρωτή Υπουργού Οικονομίας και Ανάπτυξης κ. Χαρίτση με αιτία ότι θα βρίσκεται εκτός Αθηνών και θα επαναπροσδιοριστεί για συζήτηση. Η δέκατη με αριθμό 648/24-3-2017 επίκαιρη ερώτηση δευτέρου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Υγείας, σχετικά με τη «σκόπιμη κωλυσιεργία εκπληρώσεων όρου διαθήκης, ο οποίος προβλέπει ίδρυση ογκολογικής κλινικής στη Χαλκίδα», δεν θα συζητηθεί λόγω κωλύματος του Αναπληρωτή Υπουργού Υγείας κ. Πολάκη (αιτία: δεν συζητείται) και θα επαναπροσδιοριστεί για συζήτηση. Επίσης, δεν θα συζητηθεί η τέταρτη με αριθμό 670/28-3-2017 επίκαιρη ερώτηση πρώτου κύκλου του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη ραγδαία αύξηση της ανεργίας στην Καστοριά επί Κυβερνήσεως ΣΥΡΙΖΑ, λόγω απουσίας της αρμόδιας Υπουργού στο εξωτερικό. Ομοίως, δεν θα συζητηθεί η έκτη με αριθμό 650/27-3-2017 επίκαιρη ερώτηση δεύτερου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Οικονομικών, σχετικά με την σύμβαση του ΟΠΑΠ με τους πράκτορες, λόγω απουσίας του Υπουργού κ. Τσακαλώτου στο εξωτερικό. Επίσης, δεν θα συζητηθεί η όγδοη με αριθμό 647/24-3-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη νομοθετική ρύθμιση για επέκταση εγκεκριμένων εξόδων πέραν των νοσηλίων, λόγω απουσίας του Υπουργού κ. Τσακαλώτου στο εξωτερικό. Ομοίως, δεν θα συζητηθεί η ένατη με αριθμό 644/23-3-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα «Η Κυβέρνηση εμποδίζει την επένδυση για την αξιοποίηση του πρώην αεροδρομίου του Ελληνικού», λόγω απουσίας του Υπουργού κ. Τσακαλώτου στο εξωτερικό. Επίσης, δεν θα συζητηθεί η πρώτη με αριθμό 679/3-4-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομικών, με θέμα «Πρώην Στρατόπεδο Κόρδα: Ανάδειξη της περιοχής υπερτοπικό πάρκο», λόγω απουσίας του Υπουργού κ. Τσακαλώτου στο εξωτερικό.
Κύριε Πρόεδρε, μπορώ να έχω τον λόγο;
Ορίστε, κύριε Παναγιώταρε, έχετε τον λόγο. Θέλετε τον λόγο για ένα λεπτό;
Για ένα, ενάμισι λεπτό, κύριε Πρόεδρε. Ευχαριστώ. Για μερικούς μήνες περίπου - δεν γνωρίζω ακριβώς, έχουμε χάσει τον λογαριασμό - έχουμε καταθέσει μια επίκαιρη ερώτηση σχετικά με τη μικρή Μυρτώ Παπαδομιχελάκη, την κοπέλα που κακοποιήθηκε βάναυσα από έναν Πακιστανό το 2012 στην Πάρο. Βλέπουμε - θα το είδατε όλοι, φαντάζομαι, όσοι παρακολουθείτε έστω και εν μέρει τις ειδήσεις - ότι προχθές η μικρή Μυρτώ με τη μητέρα της βρίσκονταν στη Μεσσηνία και γινόταν ένα bazaar, για να μαζευτούν λεφτά για ένα μηχάνημα οξυγόνου. Αυτό το οποίο θέλουμε να ρωτήσουμε τον κύριο Υπουργό - και δεν ξέρουμε γιατί επί έξι μήνες δεν μπορεί να έρθει ο Υπουργός, ο Αναπληρωτής, ο Υφυπουργός, κανένας πλέον - είναι γιατί υπάρχει τέτοιος ρατσισμός εις βάρος της μικρής Μυρτούς. Διότι εάν η Μυρτώ δεν λεγόταν Μυρτώ και είχε ένα μουσουλμανικό όνομα και λεγόταν Εσμέ, ήταν λαθρομετανάστρια και είχε κακοποιηθεί από κάποιον Έλληνα, θα είχαν πέσει όλες οι υπηρεσίες του κράτους - και όχι μόνο - να τη βοηθήσουν, να της δώσουν χρήματα, όπως έγινε στο παρελθόν και με μια άλλη κυρία, η οποία τώρα τυγχάνει, βέβαια, να είναι και Ευρωβουλευτής και με εκατοντάδες χιλιάδες ευρώ. Είναι απαράδεκτο να ζητάει η μητέρα της Μυρτούς από τα απλούστατα των πραγμάτων, λεφτά τα οποία υπάρχουν και είναι δεσμευμένα - διότι δεν το επιτρέπει η νομοθεσία - ώστε να μπορέσει να τα πάρει, για να βελτιώσει λίγο την κατεστραμμένη ζωή της κόρης της. Είναι απαράδεκτο και είναι κρίμα για τον κύριο Υπουργό. Δεν είναι ούτε τα λεφτά πολλά. Είναι απλώς ότι θα πρέπει να γίνει κάποια νομοθετική ρύθμιση. Δεν έρχονται να απαντήσουν ούτε σε αυτή την ερώτηση. Κρίμα και λυπούμεθα πολύ γι' αυτούς. Ευχαριστώ.
Προχωρούμε στην τρίτη με αριθμό 673/30-3-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ουσιαστική κατάργηση των συντάξεων χηρείας. Ορίστε, κύριε Λοβέρδο, έχετε τον λόγο.
Κύριε Πρόεδρε, πώς το είπε ο κύριος Πρωθυπουργός προ ημερών; «Ήρθε η ώρα…» - λέει - «…ο ελληνικός λαός να θρέψει τους καρπούς»!
Να δρέψει.
Ναι, αντί να πει να δρέψει, είπε «να θρέψει»! Για να δούμε τώρα πώς θρέφει ο Πρωθυπουργός ένα κομμάτι πολιτών που σχετίζεται με το ασφαλιστικό σύστημα της χώρας: Νόμος Κατρούγκαλου, νόμος Μαΐου του 2016, άρθρο 12, συντάξεις χηρείας. Η περικοπή των συντάξεων χηρείας σε μεγάλο βαθμό ήταν μία από τις προτάσεις της τρόικας από το 2009, 2010, κύριε Πρόεδρε. Επειδή όταν κάνω κριτική και έχω στέρεα βάση, αρθρώνω και καλύτερα τα επιχειρήματά μου, θέλω να σας πω ότι, εν προκειμένω, η κριτική που ασκώ γίνεται και με το πλεονέκτημα ότι αυτές τις προτάσεις για εξοικονόμηση από δυστυχισμένους ανθρώπους, ανθρώπους που χτύπησε η ζωή, εγώ δεν τις έκανα δεκτές. Δεν τις έκανα δεκτές! Και ο διάλογος εκείνων των εποχών είναι καταγεγραμμένος και δεν έχω ανάγκη κανενός άλλου μάρτυρα ως προς αυτό. Η Κυβέρνηση της υποτιθέμενης ευαισθησίας και της διαπραγμάτευσης με το άρθρο 12 του ασφαλιστικού νόμου Κατρούγκαλου εδέχθη, κύριε Πρόεδρε, να πετσοκόψει τις συντάξεις χηρείας με έναν μηχανισμό. Δεν έχω τον χρόνο να του κάνω αναπαραγωγή. Σε βασικές γραμμές, εάν δεν υπάρχει ανήλικο παιδί, μία κυρία η οποία έχει υποστεί στο πλαίσιο της οικογένειάς της τέτοιου είδους χτύπημα και δεν έχει την κατάλληλη ηλικία, δεν έχει ένα μικρό βοήθημα - διότι περί μικρού βοηθήματος επρόκειτο - από τη σύνταξη του συζύγου της και πρέπει να γίνει εξήντα επτά ετών για να το πάρει. Εδώ υπάρχει ένα πολύ μεγάλο πολιτικό θέμα - στη δευτερολογία μου θα σταθώ σε αυτό - και ένα επίσης πολύ σοβαρό, κύριε Πρόεδρε, τεχνικό θέμα. Με το τεχνικό θέμα θα κλείσω την πρωτολογία μου ερωτώντας: Κύριε Πετρόπουλε, κατά την έκθεση του Γενικού Λογιστηρίου του Κράτους η εξοικονόμηση από το μέτρο αυτό είναι 177 εκατομμύρια ευρώ, που εκτείνονται στο 2016 στα 11 εκατομμύρια ευρώ, στο τρέχον έτος στα 48 εκατομμύρια ευρώ, στο 2018 στα 63 εκατομμύρια ευρώ και στο 2019 στα 55 εκατομμύρια ευρώ. Θέλω να μου πείτε, σας παρακαλώ πολύ, πριν πολιτικοποιήσω το θέμα, όπως πιστεύω ότι πρέπει να κάνω, πόσες είναι οι περιπτώσεις που υπολόγισε το Γενικό Λογιστήριο σε συνεργασία μαζί σας για να φτάσει στο ποσό των, περίπου, 180 εκατομμυρίων ευρώ και, επειδή το 2016 παρήλθε, θέλω να μου πείτε πόσες περιπτώσεις υπήχθησαν στη σφαγιαστική αυτή ρύθμιση το 2016 και πόσες περιπτώσεις έχουν υπαχθεί στο πρώτο τρίμηνο του 2017, σύμφωνα με τα στοιχεία που έχετε. Αν το μέτρο είναι απόδοσης 180 εκατομμυρίων ευρώ στα χαρτιά, αλλά στην πράξη η εξοικονόμηση είναι πολύ μικρότερη, ίσως πρέπει να ξανασκεφτείτε - εμείς το προτείνουμε αυτό, αλλά περιμένω να δω τι θα μου απαντήσετε - ότι το μέτρο αυτό είναι ανώφελο, ότι δηλαδή σκοτώνεις κόσμο, χωρίς να έχεις το όφελος που περιμένεις. Δεν λέω ότι, αν το όφελος είναι μεγάλο, το μέτρο είναι σωστό. Το μέτρο είναι ανάλγητο και πρέπει να το πάρετε πίσω. Θέλω, όμως, να ξέρω τι ακριβώς έχουν καταγράψει τα δεδομένα σας. Ευχαριστώ.
Και εμείς ευχαριστούμε. Θα απαντήσει ο Υφυπουργός Εργασίας, Κοινωνικής Ασφάλειας και Κοινωνικής Αλληλεγγύης κ. Πετρόπουλος. Κύριε Πετρόπουλε, έχετε τον λόγο.
Ευχαριστώ, κύριε Πρόεδρε. Είναι ένα θέμα πολύ ευαίσθητο για εμάς και με ευαισθησία το αντιμετωπίσαμε, μπροστά στις αξιώσεις εκείνων που ζητούσαν μέτρα τέτοια, τα οποία δεν ήταν δυνατόν να αποδεχθούμε, ξαφνικά να τίθενται τέτοια όρια και τέτοιοι κανόνες για τη σύνταξη χηρείας, που καθιστούσαν δραματική την κατάσταση των ανθρώπων που υπάγονταν σε αυτή την περίπτωση. Αυτές, όμως, οι συνέπειες, κύριε Λοβέρδο, είναι συνέπειες δεσμεύσεων που ανέλαβε η χώρα ήδη από το 2010, όταν δεν υπήρχε αυτή η κατάσταση που διαμορφώθηκε στα χρόνια τα οποία μεσολάβησαν. Το 2010 είχαμε 2,5 δισεκατομμύρια ταμειακό ρευστό στα ταμεία κοινωνικής ασφάλισης, ενώ στο τέλος του 2014, αρχές του 2015 είχαμε ταμειακό - όχι δημοσιονομικό - έλλειμμα 1,3 δισεκατομμύρια ευρώ. Υπό τέτοιες συνθήκες πιαστήκαμε στην πραγματικά μεγάλη παγίδα που είχε δημιουργηθεί για την Ελλάδα, λόγω των καταστάσεων και των πολιτικών που είχαν προηγηθεί. Θα συνιστούσα στην Αντιπολίτευση να υποστηρίξει εκείνα που ένας εκ των πέντε μελών της Κυβερνητικής Επιτροπής Οικονομικών της Γερμανίας, εκ των πέντε «σοφών» Γερμανών οικονομολόγων, υποστήριξε πριν από τρεις ημέρες σε συνέδριο που έγινε στην Ελλάδα, στο οποίο ήμουν παρών, για να τον ακούσω να λέει ότι, ενώ η Ισπανία έχει τα μεγαλύτερα δημοσιονομικά ελλείμματα σε όλον τον πλανήτη, δεν υπήχθη στις αναγκαστικές εκείνες καταστάσεις στις οποίες υπήχθη η Ελλάδα με τα προηγούμενα μνημόνια, να πρέπει να έχει μόνο πλεονάσματα. Η Ισπανία έχει την ευχέρεια να συνεχίζει να έχει τα ελλείμματά της. Έτσι μπορεί να έχει ανάπτυξη και να έχει αποτελέσματα για να μπορεί να αντιμετωπίσει καλύτερα την κατάστασή της. Η Ελλάδα δεν είχε τέτοια δυνατότητα. Έτσι, λοιπόν, τέθηκε και το ζήτημα των συντάξεων χηρείας και εκείνο που συνέβη είναι να δεχτούμε, μετά από διαπραγμάτευση, τα όρια που ισχύουν και στη Γαλλία, όπως και γενικά τα όρια που ισχύουν ως βέλτιστες εισπρακτικές στην Ευρωπαϊκή Ένωση. Υπό τέτοιες οικονομικές συνθήκες δεν μπορούσαμε να υποστηρίξουμε τη διατήρηση μιας συνθήκης όπου η σύνταξη δινόταν ανεξαρτήτως ορίων ηλικίας. Όμως, η αλήθεια είναι ότι τα ποσά στα οποία αναφέρεστε, είναι προβλέψεις, διότι δεν ξέρουμε πότε θα έρθει ο θάνατος. Άλλωστε και οι προβλέψεις στα ελλείματα για την κοινωνική ασφάλιση διαψεύστηκαν. Έχουμε πλεονάσματα. Είναι ένα ζήτημα πολιτικών που εμείς θέλουμε να επιτύχουμε για τη βελτίωση των όρων. Πετύχαμε να διατηρήσουμε όσες συντάξεις χηρείας καταβάλλονταν μέχρι την έναρξη του ν.4387 και αυξήσαμε το ποσοστό σύνταξης που καταβάλλεται στα ανήλικα παιδιά, από 20% στο 25% και μέχρι το 100% της σύνταξης που χορηγούνταν στον γονέα που έχει αποβιώσει. Θα συνεχίσω στη δευτερολογία μου, κύριε Πρόεδρε. Ευχαριστώ.
Ευχαριστούμε, κύριε Υπουργέ. Κύριε Λοβέρδο, έχετε τον λόγο για τη δευτερολογία σας για τρία λεπτά.
Είναι αποκαλυπτική η πρώτη απάντηση του Υπουργού. Ξαφνιάζει πραγματικά το να ακούς ότι για το πετσόκομμα των συντάξεων χηρείας, υπήρξε διακριτική ευχέρεια και επιλογή της Κυβέρνησης. Μεταξύ άλλων, το προτίμησε, επειδή, λέει, και στη Γαλλία ισχύει. Θέλω να ρωτήσω τον Υπουργό εάν και στη Γαλλία έχει 23% και εάν στη Γαλλία μία γυναίκα πενήντα ετών είναι εύκολο να βρει δουλειά. Είναι το ίδιο; Γιατί κάνατε αυτή την επιλογή, ενώ λέτε ότι σας στενοχωρεί; Έτσι μου είπαν κάποιες κυρίες από αυτές που έχουν το τεράστιο πρόβλημα, τις οποίες συνάντησα. Μου είπαν ότι ήσασταν και στενοχωρημένος, ένα παιχνίδι δήθεν διαπραγμάτευσης και στενοχώριας που παίζεται συνεχώς. Εδώ, έρχεστε στη Βουλή και λέτε ότι ήταν και επιλογή σας. Εν πάση περιπτώσει, στενοχωρημένος, ξεστενοχωρημένος, τι πάει να πει; Τη σκότωσα γιατί την αγαπούσα; Τι είναι αυτά, κύριε Υπουργέ; Εγώ σας ζήτησα τις τεχνικές διαστάσεις στην πρωτολογία μου. Ούτε αυτές τις έχετε. Σας ρώτησα το 2016 πόσες περιπτώσεις υπήχθησαν, για να δούμε εάν τα νούμερα του Γενικού Λογιστηρίου που βγήκαν απ' αυτό και από εσάς είναι σωστά και ακριβή. Εγώ τα αισθάνομαι υπερβολικά, υπερβολικότατα. Γι' αυτό σας ρωτάω, ώστε να θέσουμε και συγκεκριμένες προτάσεις, αλλά και να δω τι ευχέρεια έχετε, μέσα στην άθλια πολιτική που έχετε κάνει, να κινηθείτε από εδώ και εμπρός. Όμως, δεν μου δώσατε κανένα νούμερο. Μου μιλάτε για συνέδρια, για άλλα πράγματα, αλλά όχι γι' αυτά που σας ρωτώ. Εσείς είστε, όμως, αυτοί που από την αλλαγή της αρχιτεκτονικής του ασφαλιστικού θα εξοικονομούσατε χρήματα και δεν θα κάνατε περικοπές. Κοροϊδεύατε τον κόσμο. Εσείς είστε που θα παίζετε τα νταούλια και θα χόρευαν οι αγορές. Τώρα μιλάτε για παιχνίδια που παίζουν οι κουμπάρες, θα παίξουμε τις κουμπάρες κ.λπ.. Τι έλεγε ο Πρωθυπουργός προχθές; Πάμε στην πραγματικότητα. Η οδυνηρή πραγματικότητα σας αντιπολιτεύεται, όχι εμείς. Εμείς απλώς εκφράζουμε αλήθειες, που έχουν προκύψει από τη διακυβέρνησή σας. Η αλήθεια είναι, κύριε Πρόεδρε, ότι Υπουργό αυτό το Υπουργείο δεν έχει. Η κ. Αχτσιόγλου είναι Υπουργός της δήθεν διαπραγμάτευσης. Στη Βουλή δεν έρχεται και δεν απαντάει. Εδώ ο Υφυπουργός έχει ερωτηθεί τα εξής: Εξοικονομήσατε τα χρήματα από το άθλιο και ανάλγητο αυτό μέτρο; Δεν απαντάει. Είναι μέτρο που σας το επέβαλαν; Δεν απαντάει. Λέει με έμμεσο τρόπο ότι είναι δική τους επιλογή. Αναφέρεται στο 2010. Το 2010 ήμουν εγώ Υπουργός και το μέτρο αυτό το απέρριψα, αγαπητέ. Η παρελθοντολογία δεν σας ευνοεί εδώ. Σας ομιλεί αυτός που έχει ζώσα εμπειρία επί του θέματος. Και τώρα εσείς που έχετε την εικόνα της εφαρμογής του ασφαλιστικού σας και την εικόνα των πάρα πολλών προβλημάτων, επ' αυτού έχετε να στείλετε ένα μήνυμα στη συγκεκριμένη κατηγορία ανθρώπων, των συμπολιτών μας που υποφέρει; Έχετε επίγνωση των συνεπειών του μέτρου και των δυνατοτήτων που έχετε για να κάνετε αλλαγή; Είναι στις επιλογές σας μία τέτοια αλλαγή ή όχι, για να ξέρουμε πού βρισκόμαστε;
Παρακαλώ, κύριε Υπουργέ, έχετε τον λόγο.
Κύριε Λοβέρδο, δεν χρειαζόταν να είστε στην Κυβέρνηση εσείς τώρα, για να μαντέψουμε τι θα γινόταν. Με βεβαιότητα θα προέκυπτε μια καταστροφή για όλα τα δικαιώματα και στην κοινωνική ασφάλιση και την εργασία. Και τούτο διότι τα νούμερα είναι αμείλικτα. Ο κοινωνικός απολογισμός που έγινε όταν εμείς αναλάβαμε την Κυβέρνηση για τα δικά σας έργα, οδηγούσε σε αυτά τα αποτελέσματα. Και δεν καταλάβατε, προφανώς, στην πρωτομιλία μου ή δεν θέλατε να καταλάβετε, γιατί παίζετε με τις λέξεις, ότι το «μακάβριο», όπως είπατε, αποτέλεσμα οφείλεται στις «μακάβριες» δεσμεύσεις, με τις οποίες δεσμεύσατε τη χώρα όλα τα προηγούμενη χρόνια, αντιθέτως με ό,τι έγινε με άλλες χώρες, οι οποίες είχαν ακόμη μεγαλύτερο δημοσιονομικό έλλειμμα. Και γι' αυτό ανέφερα το παράδειγμα της Ισπανίας. Τουλάχιστον ας αρθρώνατε ως Αντιπολίτευση, αυτά που λέει ένας εκ των πέντε σοφών της οικονομικής επιστήμης στη Γερμανία, που υποστηρίζει τις θέσεις της Κυβέρνησης και τα επιχειρήματά μας. Κάντε το στη διαδικασία που έχουμε. Γιατί η διαδικασία αυτή της διαπραγμάτευσης είναι παρούσα, για να ακουστεί στο ελληνικό Κοινοβούλιο η υποστήριξη των θέσεων, που άλλοι εκτός Ελλάδος υποστηρίζουν προς όφελος του ελληνικού λαού και της χώρας, για να μπορούμε να έχουμε, πραγματικά, μια άλλη εξέλιξη. Οι δεσμεύσεις αυτές ως προς τις συντάξεις χηρείας προέκυψαν ακριβώς λόγω των μεγεθών τα οποία διαμορφώθηκαν στην κοινωνική ασφάλιση. Σας είπα ότι είχαμε 2,5 εκατομμύρια ταμειακό ρευστό δηλαδή πλεόνασμα, το 2010 και 1,3 δισεκατομμύριο έλλειμα, δηλαδή 3,8 κοντά 4 δισεκατομμύρια είναι αυτό το ποσό, χώρια τα 50 δισεκατομμύρια που είχαν ήδη απολεσθεί από τη μείωση των συντάξεων. Και για να το πούμε πολύ πιο συγκεκριμένα, 54 δισεκατομμύρια έλλειψαν από την κοινωνική ασφάλιση όλο αυτό το διάστημα. Έτσι, λοιπόν, ήταν επίτευγμα υπό αυτές τις συνθήκες, να διατηρήσουμε τα δικαιώματα στη χηρεία, όπως τουλάχιστον πετύχαμε να τα διατηρήσουμε, μπροστά στις ασφυκτικές αυτές πιέσεις και τα αμείλικτα νούμερα τα οποία προέκυπταν από τη διαχείριση της κοινωνικής ασφάλισης και της οικονομίας των προηγούμενων ετών. Συνεπώς δεν επαιρόμεθα ότι πετύχαμε να βελτιώσουμε τα πράγματα για τις συντάξεις χηρείας. Έχουμε, όμως, δικαίωμα να υποστηρίξουμε ότι αντισταθήκαμε σε άλλες αξιώσεις. Και γι' αυτό είπα ότι θέσαμε ως όριο τουλάχιστον τα ισχύοντα στον μέσο όρο της Ευρώπης. Και αυτά που τέθηκαν σε ισχύ για τις συντάξεις χηρείας στην Ελλάδα, είναι αυτά που ίσχυαν στη Γαλλία, η οποία έχει ένα αξιοπρόσεκτο σύστημα κοινωνικής ασφάλισης. Όμως πρέπει να πάρουμε μέτρα - και το έχω πει και θα το κάνουμε - υποστήριξης των ατόμων που θα πέσουν σε αυτή την άτυχη κατάσταση, γιατί κανείς δεν ξέρει τι θα συμβεί στο μέλλον ως προς τη ζωή των ανθρώπων του. Και γι' αυτό δεν είχαμε και νούμερα - και αυτό είπα πριν - για να ξέρουμε ακριβώς ποια θα είναι η δαπάνη. Μια πρόβλεψη είναι, που εύχομαι να μην επιβεβαιωθεί. Στο βαθμό, όμως, που θα συμβαίνει, θα πάρουμε μέτρα. Υπάρχει ένα προειλημμένο, ως απόφαση, πλαίσιο υποστήριξης, που αναφέρεται στην υποστήριξη της εργασίας όσων βρίσκονται σε μια τέτοια δεινή θέση και όσοι είναι σε κατάσταση χηρείας, να ενισχύεται η απασχόλησή τους με διάφορα μέτρα. Και αυτά τα μέτρα θα τα πάρουμε και σε άλλο επίπεδο. Αυτό που έχω πει θα το κάνουμε στο προσεχές διάστημα. Σας ευχαριστώ.
Ευχαριστώ κι εγώ με την ολοκλήρωση της ερώτησης. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθητές και μαθήτριες και δύο εκπαιδευτικοί συνοδοί τους από το 16ο Δημοτικό Σχολείο Νέας Ιωνίας. Η Βουλή, παιδιά, σάς καλωσορίζει. [[Χειροκροτήματα απ' όλες τις πτέρυγες της Βουλής]] Προχωρούμε στην πέμπτη με αριθμό 686/3-4-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών, με θέμα: «απαράδεκτες οι υπηρεσιακές συνθήκες για τους πυροσβέστες στα περιφερειακά αεροδρόμια της «FRAPORT». Θα απαντήσει ο Αναπληρωτής Υπουργός Εσωτερικών κ. Τόσκας. Παρακαλώ, κύριε Κατσώτη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, πρόσφατα ως ΚΚΕ καταθέσαμε υπόμνημα σε εσάς και στον κ. Σκουρλέτη, για τα σοβαρά και οξυμένα προβλήματα που αντιμετωπίζει το προσωπικό του Πυροσβεστικού Σώματος, σχετικά με τη στελέχωση των περιφερειακών αεροδρομίων της «FRAPORT» και του Ομίλου Καπελούζου, η οποία, όπως γνωρίζετε, εξασφάλισε και ένα δάνειο 1 δισεκατομμυρίου ευρώ, για να πληρώσει το αντίτιμο για την ιδιωτικοποίηση. Στη συνάντηση που είχαμε, καταγγείλαμε σειρά σοβαρών ελλείψεων στις υποδομές των εγκαταστάσεων στα αεροδρόμια και τις πυροσβεστικές υπηρεσίες. Για τον σκοπό αυτό απαιτήσαμε από την Κυβέρνηση, να αναστείλει τις μεταθέσεις και τις μετακινήσεις για τη στελέχωση των αεροδρομίων, γιατί ακόμα δεν υπήρχε καμμία προετοιμασία. Απαιτήσαμε παράλληλα από την Κυβέρνηση, έστω και τώρα, να πάρει άμεσα μέτρα, ώστε να καλυφθούν όλες οι δαπάνες στέγασης και σίτισης για όλους τους πυροσβέστες που μετατίθενται για να καλύψουν ανάγκες του Πυροσβεστικού Σώματος, σε εφαρμογή του σχετικού προεδρικού διατάγματος. Επίσης ζητήσαμε με ευθύνη της Κυβέρνησης, οι οδηγοί πυροσβέστες της Υπηρεσίας Πολιτικής Αεροπορίας που υπηρετούν σήμερα στα δεκατέσσερα αεροδρόμια που παραχωρούνται στη «FRAPORT», να διατηρήσουν τις θέσεις τους τα εργασιακά και μισθολογικά δικαιώματά τους. Υπήρξαν δεσμεύσεις, κύριε Υπουργέ, για τη λήψη μέτρων. Ωστόσο διαπιστώσαμε ότι δεν πάρθηκε κανένα μέτρο, ιδιαίτερα για τη στέγαση και σίτιση των πυροσβεστών. Αντίθετα, κύριε Υπουργέ, μας καταγγέλθηκε ότι η εκπαίδευση της τελευταίας σειράς στο Αεροδρόμιο «Ελευθέριος Βενιζέλος» ολοκληρώθηκε στις 31 Μάρτη και η διαταγή ήταν να παρουσιαστούν την 1η Απρίλη στα περιφερειακά αεροδρόμια. Αυτό είχε σαν συνέπεια, οι περίπου εκατό πυροσβέστες που ολοκλήρωσαν την εκπαίδευσή τους στο «Ελευθέριος Βενιζέλος» το μεσημέρι της Παρασκευής 31 Μάρτη, να μην προλάβουν ούτε τα προσωπικά τους είδη να πάρουν μαζί τους. Αναγκάστηκαν να ταξιδέψουν χωρίς να έχουν καν φύλλο πορείας. Μας ενημέρωσαν, βέβαια, ότι θα αποσταλούν υπηρεσιακά στις υπηρεσίες όπου είχαν εντολή να παρουσιαστούν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Αρκετοί που παρουσιάστηκαν στις υπηρεσίες των περιφερειακών αεροδρομίων, διαπίστωσαν ότι οι εγκαταστάσεις και οι πυροσβεστικές υποδομές είναι ανύπαρκτες, όπως χαρακτηριστικά συμβαίνει στα αεροδρόμια της Θήρας, της Κεφαλλονιάς, της Μυτιλήνης, της Σκιάθου, της Μυκόνου. Το ουσιαστικό είναι ότι πήγαν και γύρισαν με δικά τους έξοδα. Οι ευθύνες είναι μεγάλες. Πιστεύω ότι η αδιαφορία θα επιδεινώσει την κατάσταση που βρίσκονται οι πυροσβέστες που μετατίθενται σε περιφερειακά αεροδρόμια. Ρωτάμε αν η Κυβέρνηση θα πάρει άμεσα μέτρα, έτσι ώστε και τώρα να βελτιωθεί κάπως η κατάσταση που βρίσκονται οι πυροσβέστες, ιδιαίτερα με τη στέγαση και τη σίτιση, γιατί είναι το πιο σοβαρό ζήτημα που αντιμετωπίζουν για την οικονομική ανακούφιση από τα έξοδα μετακίνησης, χωρίς φύλλα πορείας στα αεροδρόμια μετάθεσής τους. Φαντάζομαι, κύριε Υπουργέ, ότι τα έξοδα που έκαναν οι πυροσβέστες για να πάνε και να γυρίσουν, θα καλυφθούν από την υπηρεσία. Πιστεύω ότι και η απάντησή σας θα περιέχει την κάλυψη αυτού του αιτήματος.
Ευχαριστώ. Έχω την τιμή να ανακοινώσω στο Σώμα ότι Υπουργοί Περιβάλλοντος και Ενέργειας, Εσωτερικών, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Διοικητικής Ανασυγκρότησης και οι Αναπληρωτές Υπουργοί Αγροτικής Ανάπτυξης και Τροφίμων, Περιβάλλοντος και Ενέργειας και Οικονομικών κατέθεσαν στις 5-4-2017 σχέδιο νόμου: «Τροποποιήσεις διατάξεων της δασικής νομοθεσίας και άλλες διατάξεις». Το ως άνω σχέδιο νόμου έχει χαρακτηριστεί από την Κυβέρνηση ως επείγον. Παραπέμπεται στην αρμόδια Διαρκή Επιτροπή. Παρακαλώ, κύριε Υπουργέ, έχετε τον λόγο.
Κύριε Πρόεδρε, κύριε Κατσώτη, οι ανάγκες καμμιά φορά επιβάλλουν και τον βαθμό επείγοντος και τον βαθμό ταχύτερης υλοποίησης κάποιων υποχρεώσεων. Η ανάγκη γρήγορης λειτουργίας των δεκατεσσάρων περιφερειακών αεροδρομίων για λόγους έναρξης στον σωστό χρόνο των τουριστικών μετακινήσεων επέβαλαν τη μετακίνηση ορισμένων πυροσβεστών, προκειμένου να ολοκληρωθεί η σύνθεση που προβλέπεται γι' αυτά τα πυροσβεστικά κλιμάκια στα αεροδρόμια, ώστε αυτά τα αεροδρόμια να αποκτήσουν το καθεστώς, το status εκείνο το οποίο προβλέπεται από τα ευρωπαϊκά δεδομένα, προκειμένου στη συνέχεια να διευκολυνθεί και να επιτραπεί, αν θέλετε, η κυκλοφορία και οι πτήσεις των αεροσκαφών. Γι' αυτόν τον λόγο μετακινήθηκαν εκατόν τριάντα πέντε πυροσβέστες διαφόρων βαθμών χωρίς τη θέλησή τους σ' αυτά τα δεκατέσσερα περιφερειακά αεροδρόμια, με κριτήρια τέτοια ώστε να υπάρξουν οι λιγότερες δυνατές επιπτώσεις, όπως για παράδειγμα, όσον αφορά τους ανύπαντρους, κ.λπ.. Αυτή τη στιγμή, το κύριο πρόβλημα επικεντρώνεται στη Μύκονο και στη Θήρα της Σαντορίνης, εκεί όπου, πράγματι, τα ενοίκια είναι ακριβότερα. Πράγματι υπάρχει πρόβλημα στέγασης, ειδικά στη Μύκονο όπου δεν υπάρχει πυροσβεστικός σταθμός για την ώρα. Η προσπάθειά μας είναι να εξυπηρετηθούν οι ανάγκες με την καινούργια σύνθεση και ενός πυροσβεστικού σταθμού στη Μύκονο, κατά κάποιον τρόπο, αλλά και οι ανάγκες των αεροδρομίων. Γι' αυτόν τον λόγο θα δοθούν εξήντα ημέρες εκτός έδρας, που σημαίνει περίπου 200 ευρώ τον μήνα στον κάθε πυροσβέστη, ώστε να μπορέσουν να καλυφθούν αυτές οι ανάγκες που προκύπτουν από τη μετακίνησή τους. Παράλληλα στη Σαντορίνη επικεντρώνουμε σ' αυτά τα δύο αεροδρόμια, επειδή σας είπα ότι εκεί είναι τα μεγαλύτερα προβλήματα. Θα σας πω στη συνέχεια για τα υπόλοιπα. Αύριο το πρωί θα πάει στη Σαντορίνη ο Αρχηγός του Πυροσβεστικού Σώματος, προκειμένου να συζητήσει και με τον δήμαρχο και με τους άλλους τοπικούς φορείς, τι μπορεί να γίνει για τη στέγαση αυτών των ανθρώπων. Υπάρχει προσωρινή λύση, αλλά αυτοί οι άνθρωποι πηγαίνουν για μεγαλύτερο διάστημα και, άρα, πρέπει να βρούμε κάτι πιο μόνιμο. Προσπαθούμε μ' αυτόν τον τρόπο να μειώσουμε τις επιπτώσεις και παράλληλα αναζητούμε χώρο για κατασκευή κατοικιών, ώστε να εξυπηρετηθούν αυτοί οι άνθρωποι, ακριβώς εκεί που υπάρχουν τα ιδιαίτερα προβλήματα. Υπάρχουν προβλήματα και σε κάποια άλλα αεροδρόμια αλλά δεν είναι τόσο κρίσιμα όσο σ' αυτούς τους δύο τόπους που σας είπα. Σε ό,τι αφορά τα έξοδα μετακινήσεως, δεν είναι ακριβώς έτσι, γιατί ο κάθε πυροσβέστης πήρε υπό τη μορφή εξόδων μετάθεσης το ποσό των 700 ευρώ. Επομένως θα καλυφθούν τα έξοδα μεταθέσεως. Σε ό,τι αφορά τον χρόνο προειδοποίησης, δεν είναι ακριβές το ότι είχαν είκοσι τέσσερις ώρες αλλά περίπου είκοσι πέντε ημέρες. Δεν είναι αρκετός. Τα έχω υποστεί αυτά προσωπικά και ξέρω πόσο δύσκολο είναι να μετακινηθεί κάποιος. Ξέρετε, όμως, ότι υπάρχει και γενικότερη ανάγκη κάλυψης των αεροδρομίων που επικράτησε σ' αυτή την περίπτωση. Όμως προσπαθούμε να μειώσουμε τις επιπτώσεις όσο αυτό είναι δυνατόν. Σας ευχαριστώ.
Ευχαριστώ. Παρακαλώ, κύριε Κατσώτη, έχετε και πάλι τον λόγο.
Ευχαριστώ, κύριε Πρόεδρε. Κύριε Υπουργέ, είναι γνωστό ότι τα αεροδρόμια εδώ και πολύ καιρό έχουν ιδιωτικοποιηθεί και έχουν πάει στη «FRAPORT». Επίσης είναι γνωστοί και οι όροι της σύμβασης που έχει υπογραφεί - τη γνωρίζετε εσείς, εμείς θα σας καταθέσουμε και έγγραφο για να μας τη δώσετε - που δεσμεύουν την Κυβέρνηση για υλοποίηση ορισμένων ρυθμίσεων. Πιστεύουμε, λοιπόν, ότι η καθυστέρηση είναι της Κυβέρνησης και δεν μπορεί να επιδεινώνει τη θέση αυτών των εργαζομένων, των οποίων ήδη οι αμοιβές είναι πάρα πολύ χαμηλές και το κόστος αυτής της μετάθεσης και της εξεύρεσης σπιτιού ή της σίτισής τους θα επιδεινώσει ακόμα περισσότερο τον οικογενειακό τους προϋπολογισμό. Ξεσπιτώνονται έτσι κι αλλιώς, γιατί μετατίθεται κόσμος από διάφορες περιοχές της Ελλάδας. Καταλαβαίνετε ότι το ενοίκιο στη Σαντορίνη ή στη Μύκονο, στη Σκιάθο αλλά και αλλού, δεν είναι 200 ευρώ τον μήνα που αυτοί θα πάρουν παραπάνω. Το ενοίκιο είναι πολύ παραπάνω απ' αυτό που εσείς δίνετε σαν έξοδα κίνησης. Όμως το θέμα είναι άλλο. Το θέμα είναι ότι εσείς έχετε δεσμευτεί, λένε, μέσα από τη σύμβαση - και θα πρέπει να πείτε αν υπάρχει κάτι τέτοιο - ότι η σύμβαση περιέχει αυτόν τον όρο, να απαλλαγεί η συγκεκριμένη εταιρεία, δηλαδή η «FRAPORT» και ο Καπελούζος, από τυχόν ατύχημα μεγάλης έκτασης και να φορτωθεί στο ελληνικό κράτος και στην Κυβέρνηση. Αν πράγματι υπάρχει τέτοιος όρος μέσα στη σύμβαση, είναι πολύ σημαντικό - γι' αυτό και εμείς θέλουμε να μας δώσετε τη σύμβαση - και θα πρέπει και εσείς να επανεξετάσετε αυτόν τον όρο, να επαναδιαπραγματευθείτε. Γιατί δεν μπορεί να μην υπάρχει καμμία ευθύνη στην εταιρεία για αυτά τα ατυχήματα, που τυχόν θα γίνουν, και να μεταφέρονται αυτά στο ελληνικό κράτος, το οποίο θα πληρώσει παραπέρα για οτιδήποτε συμβεί. Αυτό σημαίνει ότι δεν υπάρχουν μέτρα ασφάλειας υγείας των εργαζομένων, των πελατών, των επιβατών και τα λοιπά. Εδώ είναι ένα σημαντικό ζήτημα που θα πρέπει να λύσετε. Εμείς πιστεύουμε ότι άμεσα θα πρέπει να αντιμετωπιστεί στο θέμα της στέγασης και της σίτισης. Μέχρι τότε, κύριε Υπουργέ, θα πρέπει να ανασταλεί η μετάθεση αυτών των εργαζομένων. Γιατί, όπως γνωρίζουμε, σήμερα ή αύριο θα πρέπει να ξαναφύγουν πάλι με τα φύλλα πορείας για να πάνε στα αεροδρόμια. Μέχρι να λυθεί το ζήτημα αυτό, θα πρέπει να ανασταλεί η μετάθεση αυτών των εργαζομένων.
Ευχαριστώ. Κύριε Υπουργέ, και πάλι έχετε τον λόγο για τρία λεπτά.
Λιγότερο θα χρειαστώ, κύριε Πρόεδρε. Κύριε Κατσώτη, ξέρετε ότι πολύ σύντομα θα αρχίσει η λειτουργία των αεροδρομίων κάτω από το νέο καθεστώς. Αυτό μας επιβάλλει να έχουμε ετοιμότητα εξυπηρέτησης των αεροδρομίων, στο πλαίσιο μιας σύμβασης η οποία έχει σημαντικές υποχρεώσεις και από την άλλη πλευρά. Να υπενθυμίσω ότι 10,5 εκατομμύρια ευρώ τον χρόνο θα δίνονται από την εταιρεία στον κρατικό κορβανά για τις υπηρεσίες αυτές. Παράλληλα, έχουμε διασφαλίσει ότι, όπως σας είπα, για τη Μύκονο που δεν έχει πυροσβεστικό σταθμό, θα μπορεί να εξυπηρετούνται και οι υπόλοιπες ανάγκες του νησιού. Όμως, τέλος πάντων, οφείλουμε να διασφαλίσουμε τις κατάλληλες υπηρεσίες με τις σωστές προδιαγραφές, ώστε να εξυπηρετηθούν οι πτήσεις, να εξυπηρετηθεί ο τουρισμός. Νομίζω όλοι κατανοούμε ότι θα είναι για το κοινό καλό. Θα αυξηθούν σημαντικά οι τουριστικές ροές στη χώρα μας με τη σωστή λειτουργία αυτών των αεροδρομίων. Σε ό,τι αφορά τη σύμβαση, δεν υπάρχει κάποια αντίρρηση από πλευράς μας, στο σκέλος που αφορά τις υπηρεσίες του Υπουργείου που έχω την ευθύνη να ενημερωθείτε. Βέβαια, υπάρχουν και ζητήματα που λύνονται στην πορεία. Σας είπα ότι είναι ζήτημα που αποτελεί την κύρια προσπάθεια του Υπουργείου αυτές τις ημέρες. Όπως σας είπα, αύριο το πρωί θα πάει ο Αρχηγός του Πυροσβεστικού Σώματος στη Σαντορίνη. Εγώ χθες μίλαγα με τον Δήμαρχο Μυκόνου. Είναι ζητήματα για τα οποία προσπαθούμε, προκειμένου να μειώσουμε τις επιπτώσεις σε αυτούς τους ανθρώπους. Ευχαριστώ.
Και εγώ ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και δύο εκπαιδευτικοί συνοδοί τους από το 173ο Δημοτικό Σχολείο Αθήνας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Στο σημείο αυτό ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Κύρωση Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006». Το νομοσχέδιο ψηφίστηκε στη Διαρκή Επιτροπή κατά πλειοψηφία. Συγκεκριμένα, κατά σειρά κοινοβουλευτική, ψήφισαν: ΣΥΡΙΖΑ, υπέρ. Νέα Δημοκρατία δήλωσε επιφύλαξη. Δημοκρατική Συμπαράταξη ΠΑΣΟΚ - ΔΗΜΑΡ δήλωσε επιφύλαξη. Χρυσή Αυγή δήλωσε επιφύλαξη. Κομμουνιστικό Κόμμα Ελλάδας, κατά. ΑΝΕΛ, υπέρ. Ένωση Κεντρώων, υπέρ. Το Ποτάμι, υπέρ. Εισάγεται, λοιπόν, προς συζήτηση στη Βουλή με τη διαδικασία του άρθρου 108 του Κανονισμού της Βουλής. Σύμφωνα δηλαδή με το άρθρο, μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας, εάν το επιθυμούν. Θέλει κάποιος συνάδελφος να λάβει τον λόγο;
Εγώ, κύριε Πρόεδρε.
Κυρία Βούλτεψη, εσείς δεν έχετε αντίρρηση, αλλά επιφύλαξη.
Και τι σημαίνει αυτό;
Προσωπικά, δηλαδή, έχετε αντίρρηση ή εκ μέρους της Νέας Δημοκρατίας;
Είμαι εισηγήτρια, κύριε Πρόεδρε.
Ως εισηγήτρια, λοιπόν. Διότι ρώτησα αν υπάρχει κάποιος που έχει αντίρρηση. Μετά θα σας έδινα τον λόγο ως εισηγήτρια.
Εντάξει, κύριε Πρόεδρε. Με συγχωρείτε, δεν κατάλαβα.
Με συγχωρείτε, κι εγώ δεν κατάλαβα. Οι εισηγητές, λοιπόν, είναι οι εξής: Από την πλευρά του ΣΥΡΙΖΑ ο κ. Γεώργιος Πάλλης, από την πλευρά της Νέας Δημοκρατίας η κ. Σοφία Βούλτεψη, από τη Δημοκρατική Συμπαράταξη ΠΑΣΟΚ - ΔΗΜΑΡ ο κ. Θεόδωρος Παπαθεοδώρου, από τη Χρυσή Αυγή ο κ. Ηλίας Παναγιώταρος, από το Κομμουνιστικό Κόμμα Ελλάδας ο κ. Χρήστος Κατσώτης, ο οποίος είναι και Κοινοβουλευτικός Εκπρόσωπος, από τους Ανεξάρτητους Έλληνες ο κ. Κωνσταντίνος Κατσίκης, από την Ένωση Κεντρώων ο κ. Ιωάννης Σαρίδης και από το Ποτάμι ο κ. Σπυρίδων Δανέλλης. Ορίστε, κυρία Βούλτεψη, έχετε τον λόγο.
Ευχαριστώ πολύ, κύριε Πρόεδρε. Είχαμε κρατήσει την επιφύλαξή μας στην επιτροπή, επειδή συνήθως σε τέτοιου είδους κυρώσεις έχουμε τροπολογίες και θα θέλαμε έτσι κι αλλιώς να τοποθετηθούμε. Βέβαια, η Κυβέρνηση σήμερα πρωτοτύπησε και δεν έχει φέρει κάτι. Όμως, κύριε Πρόεδρε, θέλω να σημειώσω ότι αυτήν την εβδομάδα και με αφορμή αυτήν την κύρωση είναι η πρώτη φορά που η Βουλή έχει νομοθετική εργασία. Η χώρα βρίσκεται σε μια μεγάλη αβεβαιότητα. Απ' ό,τι καταλαβαίνουμε, γίνεται κάποια δήθεν διαπραγμάτευση, δίδονται κάποιες ανύπαρκτες μάχες επί θεμάτων που είναι ήδη τακτοποιημένα από το καλοκαίρι του 2015, από το συμπληρωματικό μνημόνιο του καλοκαιριού του Ιουνίου, από το ΦΕΚ του 2016 και θα πρέπει να σημειώσουμε ότι η Βουλή βρίσκεται στο σκοτάδι. Χθες το πρωί ο Πρωθυπουργός ξιφούλκησε πάλι λέγοντας ότι θα προκαλέσει σύγκληση της Συνόδου Κορυφής των χωρών του ευρώ και το βράδυ προσερχόμενος στο δείπνο που παρέθεσε ο κ. Ανδρεάδης και το ΣΕΤΕ - επειδή έχασε το στοίχημα των περισσοτέρων τουριστών, αλλά στο μεταξύ είχε χαθεί και το στοίχημα των εσόδων και άρα πρώτη φορά γιορτάζεται τέτοιο στοίχημα, να είναι περισσότεροι οι επισκέπτες και λιγότερα τα έσοδα - και ερωτηθείς σχετικά απάντησε «νομίζω πως όχι». Κατ' αρχάς, θα ήθελα να πω πως εμείς, η Νέα Δημοκρατία, ψηφίζει και κυρώνει όλες τις διμερείς συμφωνίες και όλες τις συμφωνίες που η Ευρωπαϊκή Ένωση συνάπτει με τρίτες χώρες. Όμως, χθες και επειδή συζητείται σήμερα αυτή η συγκεκριμένη κύρωση με τη Ρωσία, ετέθη το μεταναστευτικό. Και ο κ. Τσίπρας μάς είπε για άλλη μια φορά ότι το κλείσιμο της βαλκανικής οδού αποτελεί μονομερή ενέργεια των βορείων συνόρων μας. Παρ' όλα αυτά, βέβαια, δήλωσε ότι υποστηρίζει την ευρωπαϊκή πορεία των Δυτικών Βαλκανίων και δεν ζήτησε από την Ευρωπαϊκή Ένωση και τον κ. Τουσκ να αναλάβει δράση για να ανοίξουν τα βόρεια σύνορά μας, αφού υποστηρίζει ότι μονομερώς τα έκλεισαν αυτές οι περίφημες χώρες των Δυτικών Βαλκανίων. Ο κ. Τουσκ την ημέρα που μας έκλεισαν τα βόρεια σύνορα πανηγύριζε από το Twitter και είχε πει ότι αυτό ήταν απόφαση και των είκοσι οκτώ, δηλαδή και της Ελλάδας. Και χθες απάντησε ότι πρέπει να επιταχύνουμε τις προσπάθειές μας για να κρατήσουμε τον διάδρομο των Δυτικών Βαλκανίων κλειστό. Θέτω ξανά αυτό το θέμα το οποίο είναι πολύ σοβαρό και εμπλέκεται και το Υπουργείο Προστασίας του Πολίτη, αλλά και άλλα Υπουργεία. Ενώ, λοιπόν, εμείς εδώ κυρώνουμε συμφωνίες που έχει κυρώσει η Ευρωπαϊκή Ένωση με άλλες χώρες ή με τρίτες χώρες, έχει περάσει πάνω από ένας χρόνος που τα βόρεια σύνορά μας είναι κλειστά. Αυτό δεν επιτρέπεται και είναι πολύ ντροπιαστικό. Θα έπρεπε να ζητηθεί από την Ευρωπαϊκή Ένωση να πάρει επίσημα θέση, κάτι που έκανε από μόνος του ο κ. Τουσκ λέγοντας ότι θέλει να είναι κλειστά τα βόρεια σύνορά μας. Κοιτάξτε, κλειστές οι τράπεζες, κλειστά τα σύνορά μας, η χώρα έχει πρόβλημα. Και τελειώνω, λέγοντας το εξής: Όταν είναι κλειστά τα βόρεια σύνορα, ακόμη και εκατό την ημέρα να έρχονται από ανατολικά, τα νησιά γεμίζουν, διότι δεν υπάρχει καμμία δίοδος προς τα έξω, ενώ υπάρχει πρόβλημα στη διαδικασία ασύλου και το ξέρουμε. Παρακαλώ πάρα πολύ, επειδή φαίνεται ότι παίζουμε πράγματι τις κουμπάρες, να θέσουμε στα σοβαρά και να πάρουμε μία απάντηση τι θα γίνει με τη Βαλκανική Οδό, την κλειστή δίοδο προς τα Δυτικά Βαλκάνια. Και επίσης, να συζητήσουμε κάποια στιγμή και να πληροφορηθούμε τι ακριβώς πραγματικά συμβαίνει στη χώρα αυτή τη στιγμή που κινδυνεύουμε, καθώς χθες το πρωί ο Πρωθυπουργός είπε ότι θα συγκαλέσει τη Σύνοδο του Ευρώ και το βράδυ φαίνεται ότι του είπαν ότι αυτό δεν μπορεί να γίνει και πήρε πίσω αυτή την απειλή του. Προφανώς ψηφίζουμε την κύρωση. Σας ευχαριστώ.
Σας ευχαριστώ, κυρία Βούλτεψη. Σύμφωνα με τον Κανονισμό, όλοι, και ο Υπουργός και οι εισηγητές και οι αγορητές και οι Κοινοβουλευτικοί Εκπρόσωποι, θα έχουν τον λόγο για πέντε λεπτά. Το λέω για να το γνωρίζουν όλοι.
Γιατί, εγώ μίλησα παραπάνω;
Δεν το είπα για εσάς.
Κύριε Πρόεδρε, θα παρακαλούσα να λάβω τον λόγο για δύο λεπτά.
Θέλετε να διακόψουμε τους εισηγητές;
Θα μιλήσω ως Κοινοβουλευτική Εκπρόσωπος.
Έχετε τον λόγο.
Άκουσα με προσοχή την εισηγήτρια της Αξιωματικής Αντιπολίτευσης, η οποία με αφορμή την κύρωση μίας σύμβασης αναφέρθηκε και στη διαπραγμάτευση και αυτό το οποίο θέλω να πω τάχιστα είναι ότι η ελληνική Κυβέρνηση αυτή τη στιγμή, κυρία Βούλτεψη, δίνει μία διαπραγματευτική μάχη διεκδικώντας μία οικονομικά βιώσιμη, κοινωνικά δίκαιη και ως εκ τούτου πολιτικά αποδεκτή συμφωνία για τον ελληνικό λαό. Και εσείς, ως Αξιωματική Αντιπολίτευση, αντί να στηρίξετε μία εθνική, εν τέλει, προσπάθεια, αυτό το οποίο κάνετε είναι να παραμένετε ταυτισμένοι με τους πιο ακραίους κύκλους των δανειστών και η ταύτισή σας αυτή εκφράστηκε, για μία ακόμη φορά την Τρίτη, κατά τη συζήτηση για την δεύτερη αξιολόγηση του ελληνικού προγράμματος στην Ολομέλεια του Ευρωκοινοβουλίου, όπου φτάσατε στο σημείο να κατηγορείτε Ευρωπαίους αξιωματούχους ότι στηρίζουν την Κυβέρνηση, γιατί έκαναν δύο - τρία θετικά σχόλια για την πορεία ανάκαμψης της οικονομίας και τη βελτίωση των δημοσιονομικών μεγεθών και στόχων. Αντί, λοιπόν, να ταυτιστείτε με τον ελληνικό λαό και με την ελληνική κοινωνία σε αυτήν την προσπάθεια να εξέλθει από την επιτροπεία και να μπει ένα τέλος στην επτάχρονη λιτότητα, συντάσσεστε με τους ακραίους των δανειστών. Θα σας συμβούλευα αντί να διοχετεύετε όλες αυτές τις εργώδεις προσπάθειές σας, τον αντιπολιτευτικό σας οίστρο και την ενέργειά σας στο να απεργάζεστε σενάρια ανατροπής της Κυβέρνησης και εκλογών, γιατί θεωρείτε - δεν ξέρω γιατί άραγε - ότι η εξουσία αυτοδικαίως σας ανήκει, καλύτερα να συνδράμετε στο να ανατραπεί το καθεστώς επιτροπείας και μνημονίων αυτής της χώρας, όπου με τις προηγούμενες πολιτικές σας και παραλείψεις σας συμβάλατε και εσείς. Για να δούμε τώρα και εν όψει των Εξεταστικών, πόσα δισεκατομμύρια ευρώ δημοσίου χρήματος διασπαθίστηκαν και σπαταλήθηκαν.
Κύριε Πρόεδρε, θα παρακαλούσα να λάβω τον λόγο.
Κύριε Δένδια, προφανώς θέλετε να σχολιάσετε και να απαντήσετε. Ορίστε, έχετε τον λόγο για πέντε λεπτά.
Πέντε λεπτά είναι υπερβολικά, κύριε Πρόεδρε. Σας ευχαριστώ για τη γενναιοδωρία σας. Δεν χρειάζονται πια πέντε λεπτά για να απαντά κανείς σε αυτά τα αέναα επαναλαμβανόμενα, μονότονα παραμύθια, τα οποία συνίστανται στο εξής πρότυπο: Η «καλή» Κυβέρνηση η οποία εκφράζει τον λαό, τα «καλά, αγωνιστικά παιδιά» που μάχονται εναντίον των «κακών» ξένων και η «κακή» και «προδότρα» Αντιπολίτευση η οποία υποστηρίζει τους «κακούς» δανειστές. Βαρεθήκαμε να το ακούμε. Να συνηθίσει η συμπολίτευση ότι εκφράζει κάτι λιγότερο από το 10% του ελληνικού λαού και άρα, το πρώτο το οποίο θα ήθελα να την παρακαλέσω είναι να σταματήσει να μιλάει εν ονόματι του ελληνικού λαού. Δικαιούται να μιλάει για κάτι μείον του 1/10 του ελληνικού λαού. Το δεύτερο είναι, εάν έχετε την καλοσύνη, εκτός από όλα αυτά τα παραμύθια για τους λαϊκούς αγώνες και τα υπόλοιπα, να τελειώσετε σοβαρά με αυτή την ιστορία της αξιολόγησης. Διότι μπορεί μεν να λέμε ωραία και παχιά λόγια για αγώνες και για πάλες και για τα λοιπά και για τούτα, αλλά στην πραγματικότητα η κοινωνία διαλύεται και η αγορά διαλύεται. Και γι' αυτό υπάρχει ευθύνη απόλυτη, μόνη, μοναδική, πιστωμένη - ή χρεωμένη, αν θέλετε - στην Κυβέρνηση ΣΥΡΙΖΑ - ΑΝΕΛ. Πέραν αυτού, κύριε Πρόεδρε, θα ήθελα να πω και το εξής: Τις απειλές για τις εξεταστικές και τις απειλές για τις προανακριτικές τις ακούμε βερεσέ. Να σταματήσει να απειλεί η Κυβέρνηση.
Κοινοβουλευτικό καθήκον είναι.
Εάν θέλει να κάνει οτιδήποτε, να το κάνει. Εδώ είμαστε. Δεν έχουμε καμμία αντίρρηση. Εμείς ψηφίσαμε, ψηφίζουμε, θα ψηφίζουμε, εφόσον κρίνουμε σωστό. Τις απειλές να τις αφήσει. Δεν μας αφορούν. Έχει αρκετά βρεγμένα πλέον, για να μην πω πάρα πολλά βρεγμένα. Να ασχοληθεί με τα του οίκου της κι εν πάση περιπτώσει, να μην απειλεί. Η απειλή δεν συνιστά κοινοβουλευτική πράξη.
Δεν απείλησε κανείς.
Θέλω να τελειώσω με το εξής, κύριε Πρόεδρε. Φαντάζομαι ότι ο Μανώλης Αναγνωστάκης είναι ποιητής γνωστός στην Αριστερά. Τους επαναλαμβάνω, λοιπόν, τον στίχο του: «Σήμερα φωνάζουν αρνητικά οι αριθμοί». Ευχαριστώ.
Ευχαριστώ κι εγώ. Θα προχωρήσουμε με τους ειδικούς αγορητές.
Κύριε Πρόεδρε, μπορώ να έχω τον λόγο;
Ως Κοινοβουλευτικός Εκπρόσωπος θέλετε να παρέμβετε;
Ναι, κύριε Πρόεδρε.
Έχετε τον λόγο για δύο λεπτά.
Ευχαριστώ, κύριε Πρόεδρε. Το νέο πακέτο των αντιλαϊκών μέτρων και αυτά που συνοδεύουν τη δεύτερη αξιολόγηση, αλλά και αυτά που θα συνθέτουν το τέταρτο μνημόνιο, δηλαδή τα μέτρα που θα εφαρμοστούν μετά τη λήξη του τρίτου μνημονίου, επιδιώκουν και η Κυβέρνηση και οι θεσμοί να είναι μόνιμου χαρακτήρα και επαναλαμβανόμενης απόδοσης, ανεξάρτητα από τις γενικότερες εξελίξεις στην οικονομία είτε αυτή θα έχει πτώση στο ΑΕΠ είτε στασιμότητα είτε ανάκαμψη των κερδών των επιχειρηματικών ομίλων. Όλα αυτά τα μέτρα, θα επιδεινώσουν παραπέρα τη ζωή των εργαζομένων και των λαϊκών στρωμάτων, στους οποίους φορτώσατε την καπιταλιστική κρίση και το χρέος με Αρμαγεδδώνα μέτρων. «Καμμία ανοχή σε αυτή την πολιτική», αυτό είναι το μήνυμα που θέλουμε να στείλουμε σε όλους τους εργαζόμενους και στα λαϊκά στρώματα. Κανείς να μην προσμένει τίποτα. Αντίθετα, να οργανωθεί η πάλη του λαού για την ανατροπή όλης αυτής της πολιτικής, που στηρίζει τα μονοπώλια και την εξουσία τους, για να μπορέσει ο λαός να διεκδικήσει τις απώλειες και τις σύγχρονες ανάγκες του. Γι' αυτό και καλούμε αύριο στο συλλαλητήριο των συνδικάτων το απόγευμα, ενάντια σε όλα αυτά τα μέτρα, που θα τσακίσουν παραπέρα τη ζωή του λαού μας. Ευχαριστώ.
Ευχαριστώ, κύριε Κατσώτη. Ο κ. Παπαθεοδώρου έχει τον λόγο επί της Συμβάσεως για πέντε λεπτά.
Ευχαριστώ, κύριε Πρόεδρε. Ένα μικρό σχόλιο θα ήθελα να κάνω σε αυτά, τα οποία είπε η Κοινοβουλευτική Εκπρόσωπος του ΣΥΡΙΖΑ. Όταν βρισκόμαστε, κύριε Πρόεδρε, σε μια περίοδο όπου ο Πρωθυπουργός αναγκάζεται, για να καλύψει την αδυναμία και την αναξιοπιστία της δικής του διαπραγμάτευσης, να θέτει το ζήτημα τού αν κάποιοι παίζουν τις κουμπάρες και να περιμένει από εκεί και πέρα να έχει μια στάση και από την Αντιπολίτευση και από το εσωτερικό της Ελλάδας, αλλά και από το εξωτερικό, η οποία να συνάδει με μια κανονική χώρα, καταλαβαίνετε ότι αυτό ούτε είναι δυνατό, αλλά δείχνει και την αδυναμία στην οποία έχει περιέλθει η Κυβέρνηση σήμερα στο να διαχειριστεί μετά από τόσο μεγάλη καθυστέρηση τα συμφέροντα του ελληνικού λαού. Γι' αυτό, το μόνο που αναμένει η χώρα είναι να φέρει τη συμφωνία, την οποία υποτίθεται ότι έχει διαπραγματευθεί σκληρά, όπως λέει, και για να δούμε, επίσης - επειδή η κυρία συνάδελφος μίλησε για τον λαό και τα συμφέροντά του - πώς ταυτίζεται αυτή η συμφωνία με τα συμφέροντα του ελληνικού λαού. Ως προς το σχέδιο νόμου σήμερα, θα ήθελα να πω ότι είχα τονίσει και την προηγούμενη φορά πως αναμέναμε τη διόρθωση στην αιτιολογική έκθεση του όρου «παράνομη μετανάστευση» και «παράνομος μετανάστης». Δεν έγινε. Βεβαίως, αυτό δεν θα μας εμποδίσει στο να υπερψηφίσουμε.
Θα κατατεθεί νομοτεχνική βελτίωση.
Δεν έγινε στο κείμενο, το οποίο έχει μοιραστεί στη Βουλή, κύριε Υπουργέ. Αναμένουμε από τη δική σας τοποθέτηση τουλάχιστον να αλλάξει με τον όρο «αντικανονική μετανάστευση» και «αντικανονικός μετανάστης». Ως προς το περιεχόμενο, προφανώς αναγνωρίζοντας τη χρησιμότητα της Συμφωνίας με τη Ρωσική Ομοσπονδία, υπερψηφίζουμε το σχέδιο νόμου και δηλώνουμε την ικανοποίησή μας, γιατί για πρώτη φορά σε μια κύρωση σύμβασης δεν έρχεται σωρεία τροπολογιών, όπως το είχαμε ζητήσει. Ευχαριστώ πολύ.
Κι εγώ ευχαριστώ. Ο κ. Παναγιώταρος έχει τον λόγο.
Ευχαριστώ, κύριε Πρόεδρε. Πριν μιλήσω για τη σύμβαση, θα ήθελα να κάνω κι εγώ ένα μικρό σχόλιο για τα όσα ακούστηκαν. Θα ξεκινήσω από τα όσα είπε η αξιότιμη κυρία Κοινοβουλευτική Εκπρόσωπος του ΣΥΡΙΖΑ, απευθυνόμενη προς την Αξιωματική Αντιπολίτευση, ότι για να ανατραπούν οι επιτροπείες, τα μνημόνια και όλα όσα καταδυναστεύουν τον ελληνικό λαό θα πρέπει να έχετε μια διαφορετική αντιμετώπιση των πραγμάτων. Για να ανατραπούν όλα αυτά, αξιότιμη κυρία Κοινοβουλευτική Εκπρόσωπε, θα πρέπει να μην τα ψηφίζετε. Γιατί πλέον κι εσείς έχετε ψηφίσει το μνημόνιο, έχετε ψηφίσει εκατοντάδες μνημονιακούς νόμους, συνεχίζετε την απαράδεκτη πολιτική των μνημονίων των προκατόχων σας, τους οποίους στηλιτεύατε, κατηγορούσατε και πάνω σε αυτή τη ρητορεία βγήκατε στην Κυβέρνηση ως πρώτο κόμμα και τώρα πλέον προσπαθείτε να δικαιολογήσετε τα αδικαιολόγητα. Για να σωθεί αυτός ο τόπος, θα πρέπει η χώρα και αυτοί που την κυβερνούν και έχουν τις θέσεις - κλειδιά να κινηθούν προς μια εντελώς διαφορετική κατεύθυνση - αυτό που πλέον όλο και περισσότεροι λένε, δεν το ψιθυρίζουν, το λένε φωναχτά - κάτι το οποίο δεν κάνατε, γιατί πολύ απλά, όπως και οι προηγούμενοι, έτσι κι εσείς είσαστε οι καλύτεροι φίλοι των δανειστών, των τοκογλύφων και όλων αυτών τους οποίους καθυβρίζατε μέχρι πρότινος. Αυτά για τα οικονομικά ζητήματα και για αυτές τις κούφιες αντιπαραθέσεις που κάνετε μεταξύ σας, γιατί νομίζετε ότι ο ελληνικός λαός θα τρώει σανό, όπως κατηγορούσατε τους άλλους παλαιότερα. Τώρα, σχετικά με την κύρωση του Πρωτοκόλλου Εφαρμογής μεταξύ της Ελληνικής Δημοκρατίας και της Κυβέρνησης της Ρωσικής Ομοσπονδίας, είναι μια σύμβαση η οποία από το 2006 έρχεται τώρα, με έντεκα χρόνια καθυστέρηση στην πατρίδα μας για να υπογραφεί. Τα δεδομένα έχουν αλλάξει. Καλώς έρχεται, έστω και μετά από έντεκα χρόνια. Από τις 25-5-2006 έρχεται τώρα, στις 6-5-2017. Βέβαια, κύριε Υπουργέ, πλέον μικρή σημασία έχει αυτή η σύμβαση, γιατί έχουν αλλάξει όλα τα δεδομένα. Πλέον από τη Ρωσική Ομοσπονδία έχουμε πολύ λίγες και μικρές εισροές λαθρομεταναστών. Αντιθέτως, έχουμε εισροές από άλλες χώρες. Το πρόβλημα δεν εστιάζεται εκεί. Εστιάζεται στο Πακιστάν, στο Αφγανιστάν, σε χώρες της υποσαχάριας Αφρικής και αλλού, για τις οποίες δεν κάνετε τίποτα. Μάλλον κάνατε κάτι σχετικά με το Πακιστάν. Είχατε ενημερώσει τον κ. Αβραμόπουλο για τα σοβαρότατα προβλήματα κι ότι κάτι πρέπει να γίνει, διότι πολύ απλά το Ισλαμαμπάντ αρνείται την όποια επιστροφή παράτυπων, όπως λέτε, μεταναστών - εμείς τους λέμε λαθρομετανάστες - από το Πακιστάν ή από αλλού. Βλέπουμε το οξύμωρο φαινόμενο, το Πακιστάν να υψώνει τείχη για να μην εισέρχονται, λέει, από το Αφγανιστάν στο Πακιστάν. Όλες οι χώρες της Ευρώπης και των Βαλκανίων έχουν υψώσει τείχη για να προστατεύσουν τα σύνορά τους και εμείς εδώ στην Ελλάδα επιμένουμε στην πολιτική των ανοιχτών συνόρων, αυτή την καταστροφική πολιτική, που δεν οδηγεί πουθενά, παρά μόνο καταστρέφει τις χώρες που την υπερασπίζονται. Επίσης, θα έπρεπε να ασχοληθείτε πολύ σοβαρά και ως Κυβέρνηση και ως Υπουργός, αλλά και η Ελλάδα, ως μέλος της Ευρωπαϊκής Ένωσης και να πιέσει για τα αίσχη που συμβαίνουν από τη γειτονική μας χώρα την Τουρκία, διότι ενώ έχει αιτηθεί η Ελλάδα την επανεισδοχή εκατόν τριάντα επτά χιλιάδων επτακοσίων είκοσι δύο παράτυπων μεταναστών, η Τουρκία παρέλαβε μόνο τρεις χιλιάδες οκτακόσιους τριάντα οκτώ. Την ίδια ώρα, καθημερινά εισέρχονται και άλλοι στην πατρίδα μας, είτε είναι λίγες δεκάδες, είτε εκατοντάδες, είτε χιλιάδες. Αυτό δεν έχει καμμία σημασία. Εμείς θα υπερψηφίσουμε την εν λόγω σύμβαση, γιατί έτσι θα πρέπει να γίνεται, αλλά θα πρέπει και τις συμβάσεις να μην τις ψηφίζουμε απλώς για να τις ψηφίζουμε, αλλά πρέπει να τις ψηφίζουμε για να τις τηρούμε. Κλείνοντας, κύριε Υπουργέ, νομίζω ότι οφείλετε μια εξήγηση στο πανελλήνιο σχετικά με το εάν φταίει η ντουλάπα ή - εσχάτως όπως διαβάζουμε τώρα ότι δικαιολογήθηκε το Υπουργείο και κάποιοι κύκλοι της Αστυνομίας - φταίει το πατάρι. Ο ληστής αυτός, ο οποίος είχε αποφυλακιστεί από τον κ. Παρασκευόπουλο για να συνεχίσει να κλέβει, να ληστεύει, να σκοτώνει, να βιάζει - θα ξαναμπεί, θα ξαναβγεί με τους νόμους όπως τους θέλει ο κ. Παρασκευόπουλος - λένε τώρα ότι δεν ήταν δεκατέσσερις ώρες στην ντουλάπα. Λένε ότι ήταν τρεις - τέσσερις ώρες εκεί και είχε κρυφτεί και στο πατάρι. Κάποιος φταίει πάντως και σίγουρα δεν φταίνε οι Έλληνες πολίτες που βλέπουν και διαβάζουν καθημερινά το αστυνομικό δελτίο που είναι σαν τον Χρυσό Οδηγό: «Νεκρός στον Άγιο Παντελεήμονα», «Νεκρός στην Ομόνοια», «Ντου στη “NIVEA”» και πήραν πάλι, ένα ακόμα χρηματοκιβώτιο, «επίθεση εδώ», «καταστροφές εκεί», «εισβολές» και οτιδήποτε άλλο. Αυτά συμβαίνουν στην πατρίδα μας και δυστυχώς εσείς «σφυρίζετε κλέφτικα». Ευχαριστώ.
Κι εγώ ευχαριστώ. Ο κ. Κατσώτης έχει τον λόγο. Επί της συμφωνίας να μιλήσετε, παρακαλώ, κύριε Κατσώτη.
Ευχαριστώ, κύριε Πρόεδρε. Κύριοι, το ΚΚΕ έχει μια ριζικά διαφορετική στάση απέναντι στο μεταναστευτικό και προσφυγικό πρόβλημα. Θεωρούμε ότι είναι ένα πρόβλημα καθαρά ταξικό. Οφείλεται σε συγκεκριμένες αιτίες και αφορά συνολικά την παγκόσμια εργατική τάξη. Τους μετανάστες, τους πρόσφυγες τους δημιουργεί η Ευρωπαϊκή Ένωση, το ΝΑΤΟ, οι ΗΠΑ, οι ιμπεριαλιστικές χώρες με τους ιμπεριαλιστικούς πολέμους που έκαναν και συνεχίζουν να κάνουν παντού. Τους έδιωξε και τους διώχνει η μεγάλη φτώχεια και η εξαθλίωση. Οι ξένοι και οι ντόπιοι καπιταλιστές ρίχνουν τους εργαζόμενους σε χώρες όπως το Μπαγκλαντές, το Πακιστάν, αλλά και σε χώρες της Αφρικής. ‘Εκαναν και συνεχίζουν να κάνουν τους πολέμους, για να ελέγξουν τον τεράστιο ενεργειακό πλούτο που υπάρχει σε αυτές τις χώρες, για να αποκτήσουν τον έλεγχο των δρόμων του πετρελαίου, του φυσικού αερίου, για να μοιράσουν την περιοχή και να βγάλουν ακόμη περισσότερα κέρδη οι πολυεθνικές. Την πολιτική αυτή των πολέμων και της εκμετάλλευσης στηρίζει η Ευρωπαϊκή Ένωση, το ΝΑΤΟ, οι ΗΠΑ και οι άλλες ιμπεριαλιστικές χώρες και δυνάμεις όπως η Ρωσία και η Κίνα. Αυτήν την πολιτική στηρίζει η Κυβέρνηση ΣΥΡΙΖΑ - ΑΝΕΛ, αλλά και τα άλλα κόμματα. Την ίδια πολιτική στηρίζει και η ναζιστική - εγκληματική Χρυσή Αυγή, το μακρύ δολοφονικό χέρι του σάπιου εκμεταλλευτικού συστήματος, σπέρνοντας το φασιστικό της δηλητήριο, με την ανοχή και των άλλων κομμάτων. Δεν στρέφεται μόνο ενάντια στους μετανάστες, αλλά γενικά ενάντια στους εργαζόμενους, ενάντια σε όσους αγωνίζονται. Είναι πρόσφατη η στάση τους απέναντι στη διαφορετικότητα. Πήγαν να σκοτώσουν τον φοιτητή προχτές. Η αιτία της μετανάστευσης είναι ίδια με την αιτία της προσφυγιάς. Όπως και αν ονομάσουμε τον μετανάστη, παράτυπο, παράνομο ή αντικανονικό, όπως λέει η Ευρωπαϊκή Ένωση, δεν αλλάζει η φύση του ζητήματος. Ο ίδιος που βομβαρδίζει, ο ίδιος φτιάχνει και τους δουλεμπόρους. Πνίγει τους πρόσφυγες στη θάλασσα, δημιουργεί τους ανέργους, μειώνει τα μεροκάματα, διακινεί τα ναρκωτικά, κάνει εμπόριο γυναικών, φτιάχνει τους βομβιστές. Και το όνομα αυτού είναι: Καπιταλισμός. Απευθυνόμαστε στους εργαζόμενους και τους λέμε ότι μόνο αυτοί μπορούν να μην επιτρέψουν, να μην αφήσουν έδαφος για ρατσισμό, εθνικισμό, για το θρησκευτικό δηλητήριο που σκορπούν, να μην περάσει η ξενοφοβία. Οι καπιταλιστές των διάφορων χωρών, που προσπαθούν να διαχωρίσουν τους εργάτες, συνεργάζονται μεταξύ τους, για να τους εκμεταλλεύονται όλους πιο εύκολα. Επιδιώκουν να στρέφουν τους λευκούς ενάντια στους μαύρους, τους Έλληνες ενάντια στους ξένους, για να διαιωνίζουν την εκμετάλλευση, να θωρακίζουν την εξουσία τους και την κυριαρχία τους. Για να σταματήσει η μετανάστευση, η προσφυγιά, πρέπει να αντιμετωπιστούν οι αιτίες που τις προκαλούν, που είναι ο καπιταλισμός και ο πόλεμος, που πάνε μαζί. Το συγκεκριμένο πρωτόκολλο μεταξύ Ελλάδας και Ρωσίας, που έρχεται για κύρωση, υπογράφηκε το 2012 μεταξύ των αρμόδιων Υπουργών Ελλάδας και Ρωσίας και εντάχθηκε στο πλαίσιο συμφωνίας επανεισδοχής μεταξύ Ευρωπαϊκής Ένωσης και Ρωσίας, που υπογράφηκε το 2006. Η Ευρωπαϊκή Ένωση έχει επιλέξει, μεταξύ άλλων κατασταλτικών μέτρων και αυτόν τον τρόπο, δηλαδή, τη σύναψη συμφωνιών επανεισδοχής με πολλές χώρες, για να περιορίσει τον αριθμό των μεταναστών, που προέρχονται ή διέρχονται από το έδαφος αυτών των χωρών. Οι συμφωνίες αυτές αποτελούν την εφαρμογή της γενικότερης πολιτικής της επιλεκτικής μετανάστευσης, που έχουν υιοθετήσει η Ευρωπαϊκή Ένωση και τα κράτη - μέλη. Δηλαδή, από το ένα μέρος προσέλκυση ενός ορισμένου αριθμού μεταναστών, χρήσιμων για τους μονοπωλιακούς ομίλους και τις επιχειρήσεις - το είδαμε αυτό με τη Γερμανία, πόσους πρόσφυγες πήρε γιατί ήταν χρήσιμοι στους επιχειρηματικούς ομίλους και μέσω της λεγόμενης «μπλε κάρτας» τους προσλαμβάνουν νόμιμα με μικρότερους μισθούς και λιγότερα δικαιώματα από αυτά των ντόπιων εργαζομένων - και από το άλλο μέρος, για όσους δεν είναι χρήσιμοι, έχουμε τις απελάσεις και τις επαναπροωθήσεις. Για τους υπόλοιπους, λεγόμενους «παράνομους» ή «παράτυπους» μετανάστες, αυτή είναι η μοίρα τους. Εφαρμογή της επιλεκτικής μετανάστευσης είναι και η πολιτική των ελληνικών κυβερνήσεων, να προσελκύουν στην Ελλάδα πλούσιους επενδυτές ακινήτων, με αντάλλαγμα άδεια παραμονής πέντε ετών και χορήγηση ειδικής βίζας, που τους δίνει ορισμένα δικαιώματα μετακίνησης στην Ευρωπαϊκή Ένωση. Διαβάσαμε πρόσφατα ότι οι Ρώσοι επενδυτές είναι δεύτεροι, μετά τους Κινέζους, στην αγορά μεγάλων ή πολυτελών ακινήτων και έχουν δοθεί - εμείς ξέρουμε για τριακόσιες σαράντα οχτώ - τέτοιες χρυσές βίζες και άδειες παραμονής σε Ρώσους επενδυτές ακινήτων στην Ελλάδα. Το ΚΚΕ, από θέση αρχής, δεν ψηφίζει τέτοιους είδους συμφωνίες και πρωτόκολλα, που εντάσσονται στη γενικότερη μεταναστευτική πολιτική της Ευρωπαϊκής Ένωσης και των ελληνικών κυβερνήσεων. Αντίθετα, παλεύει έτσι ώστε κανείς μετανάστης, κανείς πρόσφυγας να μη διώκεται. Δεν μπορεί οι Έλληνες να δέχονται να φορτώνουν στους μετανάστες και στους πρόσφυγες τα προβλήματα του καπιταλισμού, που είναι η ανεργία, η φτώχεια, η άθλια κατάσταση που υπάρχει στην υγεία, στην παιδεία, η εγκληματικότητα, η πορνεία. Κλείνοντας, λέμε για άλλη μια φορά ότι η αιτία της μετανάστευσης και της προσφυγιάς θα εξαλειφθεί, όταν εξαλειφθεί η εκμετάλλευση ανθρώπου από άνθρωπο, η βαρβαρότητα αυτή που λέγεται καπιταλισμός, όταν η παραγωγή θα ικανοποιεί διευρυμένες ανάγκες των ανθρώπων και όχι το κέρδος. Αυτό προϋποθέτει η παγκόσμια εργατική τάξη να αγωνιστεί για να απαλλαγεί από τα μονοπώλια και την εξουσία τους, να κατακτήσουν οι άνθρωποι τη δική τους εξουσία, για να σταματήσει η βαρβαρότητα της εκμετάλλευσης και των πολέμων και να ευημερήσουν οι λαοί, οικοδομώντας τη νέα σοσιαλιστική κομμουνιστική κοινωνία. Ως ΚΚΕ δρούμε σ' αυτή την κατεύθυνση και καλούμε τους εργαζόμενους, τους αυτοαπασχολούμενους, τη φτωχή αγροτιά, τους νέους και τις νέες να συμπορευτούν σ' αυτόν τον αγώνα που είναι ο μόνος που μπορεί να αντιμετωπίσει οριστικά την ανεργία, τη φτώχεια και την εξαθλίωση, ο μόνος που μπορεί να διασφαλίσει την ευημερία των ανθρώπων. Ψηφίζουμε κατά της συμφωνίας επανεισδοχής μεταξύ Ευρωπαϊκής Ένωσης και Ρωσίας.
Γίνεται γνωστό στο Σώμα ότι τη συνεδρίασή μας παρακολουθεί από τα νότια θεωρεία, αφού ξεναγήθηκε στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκε για την ιστορία του κτηρίου και τον τρόπο οργάνωσης και λειτουργίας της Βουλής, ο κ. Graham Brady, Βουλευτής του Βρετανικού Κοινοβουλίου, συνοδευόμενος από αποστολή του Πανεπιστημίου Bolton. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Λαγός έχει τον λόγο.
Πόσο χρόνο έχω, κύριε Πρόεδρε;
Πέντε λεπτά το ανώτερο έχουν όλοι.
Πέντε λεπτά. Αν και θα μπορούσαμε να μιλάμε για πενήντα πέντε λεπτά με αυτά που συμβαίνουν, θα μιλήσουμε για πέντε λεπτά.
Σύμφωνα με τον Κανονισμό. Το ίδιο και ο Υπουργός.
Δεν είπα για σας κάτι. Προς Θεού. Έχουμε να πούμε πάλι σημεία και τέρατα που συμβαίνουν εδώ. Με την ευκαιρία που είναι ο Υπουργός εδώ, πείτε μου, Υπουργέ, τι έγινε. Προχθές την Παρασκευή έγινε μια επίθεση στα γραφεία της Χρυσής Αυγής, σ' ένα από τα κεντρικότερα σημεία της Αθήνας, από κάτι αλήτες κουκουλοφόρους παρακρατικούς των Εξαρχείων με τους οποίους συνεργάζεστε, τους οποίους καλείτε για να συνομιλήσετε…
…(δεν ακούστηκε)
Μη με διακόπτεις. Αυτοί τους οποίους καλείς και συνομιλείς μαζί τους, οι αλήτες του «Ρουβίκωνα» και των Εξαρχείων που κάνουν παρέλαση στα Εξάρχεια και τους κοιτάτε καλά - καλά, χωρίς να κάνετε τίποτα, επιτέθηκαν, προσπάθησαν να κάψουν τα γραφεία της Χρυσής Αυγής. Υπήρχαν άνθρωποι μέσα οι οποίοι πρόλαβαν και χρησιμοποίησαν τον πυροσβεστήρα και σώθηκαν και φεύγοντας από κει πέρα, καμμία κάμερα δεν λειτούργησε. Φεύγοντας από κει πέρα, κανένας αστυνομικός δεν φρόντισε να τους συλλάβει όλους αυτούς. Πήγατε μετά να συλλάβετε χρυσαυγίτες γιατί δήθεν κάποιον χτύπησαν, σύμφωνα με κάποιες μαρτυρίες. Όποιος είναι ένοχος, Υπουργέ, και όποιος έχει κάνει καταδικαστέες πράξεις, να τιμωρηθεί. Δεν γίνεται, όμως, να τιμωρούνται άνθρωποι αλά καρτ. Δεν γίνεται να τιμωρούνται άνθρωποι όχι για τις πράξεις τους αλλά για την ιδεολογία τους. Πες μου, λοιπόν, πώς είναι δυνατόν να έχει γίνει επίθεση πριν από τρεις μήνες σ' έναν Βουλευτή μας, τον Γιώργο Γερμενή, να υπάρχει αναγνώριση προσώπων, να μιλάει για συγκεκριμένα άτομα που τον χτύπησαν, να είναι αυτοί οι συγκεκριμένοι άνθρωποι στη συγκεκριμένη κατάληψη που είναι στα βόρεια προάστια, στο Μαρούσι, και να μη συλλαμβάνεται ποτέ κανένας; Είστε συνεργάτες μ' αυτούς του «Ρουβίκωνα», είστε συνεργάτες με τους Εξαρχειώτες. Θέλετε να φοβίσετε την ελληνική κοινωνία. Είναι τα χαϊδεμένα παιδιά των Υπουργών σας και των Βουλευτών σας που όταν γίνεται κατά λάθος μια προσαγωγή, είναι τα παιδιά τους μέσα, των Υπουργών.
…(δεν ακούστηκε)
Θα με ακούσεις.
Παρακαλώ.
Θα ακούσεις αυτά που σου λέω. Θα με ακούσεις!
Δεν λέει ψέματα.
Θα τα ακούσεις!
Θα με ακούσεις και θα απαντήσεις, άμα θέλεις. Με τον τρόπο που συμπεριφέρεστε, οδηγείτε όλους τους απ' έξω, τους αλήτες παρακρατικούς, να επιτίθενται σε χρυσαυγίτες, να μας κάνουν ζημιά, γιατί εσείς έχετε περάσει στην κοινή γνώμη ότι ο χρυσαυγίτης δεν είναι άνθρωπος, εσύ και όλοι εδώ πέρα με τη συμπεριφορά σας, ψευδέστατοι δημοκράτες, απαράδεκτοι δήθεν ανθρωπιστές για τους οποίους όταν πεθαίνει χρυσαυγίτης, δεν σας πειράζει, όταν συλλαμβάνεται χρυσαυγίτης, δεν σας πειράζει!
Ντροπή, κύριε Πρόεδρε!
Είσαι ένας απαράδεκτος!
Τελείωσε το θέμα. Παρακαλώ.
Μηδέν συλλήψεις, μηδέν προσαγωγές για τους αλήτες του «Ρουβίκωνα». Συλλαμβάνονται όλοι οι χρυσαυγίτες και πηγαίνουν φυλακή. Για πες μου κάτι: Για τα όπλα που βρέθηκαν στο τζαμί στη Θράκη ποιος είναι υπόλογος; Δεν φταίει κανείς; Εμάς με κάτι νεροπίστολα μάς πήγατε για εγκληματική οργάνωση. Εντάξει; Ποιοι είναι, λοιπόν, υπόλογοι, για τον ιμάμη που βρέθηκε με τα όπλα με σιγαστήρα; Γιατί τους παρακρατικούς του «Ρουβίκωνα» που κάνουν παρέλαση με όπλα στα Εξάρχεια, τους κοιτάτε και δεν τους συλλαμβάνετε; Έχουν γίνει προσαγωγές και τους αφήνετε. Γιατί φτάνουν μέχρι το Μαξίμου; Γιατί μπαίνουν μέσα στην ελληνική Βουλή; Γιατί μπαίνουν μέσα σ' όλα τα κτήρια και κάνουν ό,τι θέλουν; Τι κάνεις με τις εβδομήντα καταλήψεις κτηρίων και ξενοδοχείων που υπάρχουν στην Ελλάδα, στην Αθήνα και κάνουν ό,τι θέλουν οι παρακρατικοί; Τέλος, ποιος είναι ο Μπαλαούρας που θα τολμήσει να μιλήσει για την Ελλάδα και θα τολμήσει να μιλήσει για το Άγιο Φως και ότι δεν πρέπει να το φέρνουμε στην πατρίδα μας; Είστε μπολσεβίκοι. Είναι ντροπή σας αυτά που κάνετε εδώ πέρα. Δεν επιτρέπονται αυτά που κάνετε!
Ντροπή, κύριε Πρόεδρε! Τι είναι αυτά που ακούγονται στο Κοινοβούλιο;
Συλλαμβάνετε αθώους ανθρώπους και όσο και να σε πειράζει…
Πολιτικά…
Πολιτικά, όχι προσωπικά οι άνθρωποι. Προσωπικά είναι εξαίρετοι κύριοι.
Παρακαλώ. Να διαγραφούν οι φράσεις…
Είναι η άποψή μου. Δεν θα διαγραφεί, Πρόεδρε. Είναι η άποψή μου και εγώ θέλω ό,τι λέω να μείνει και να με κρίνει ο ελληνικός λαός. Δεν θα με κρίνει κανείς από αυτούς εδώ πέρα μέσα. Θα με κρίνει μόνο ο ελληνικός λαός. Κανείς άλλος! Εάν ο ελληνικός λαός δεν με ψηφίσει να μπω στη Βουλή, θα πάψω να τα λέω. Όσο με ψηφίζουν, θα είμαι μέσα και θα σας τα λέω. Είναι απαράδεκτα! Ποιος καταδίκασε την επίθεση στα γραφεία της Χρυσής Αυγής από όλους εσάς τους δημοκράτες; Ποιος καταδίκασε την απόπειρα που έγινε για να καούν ζωντανοί οι άνθρωποι; Όπως είχε γίνει στη Marfin, όταν οι γιοι των Υπουργών σας, οι σύντροφοι των Υπουργών σας έκαψαν τους αθώους ανθρώπους. Ήταν τέσσερις άνθρωποι μέσα, γιατί ήταν και μία γυναίκα που ήταν έγκυος και δεν συνελήφθη κανείς. Δεν τιμωρήθηκε κανείς για όλο αυτό το έγκλημα!
Παρακαλώ, κύριε Λαγέ.
Τότε ήταν που φόβισαν την ελληνική κοινωνία να βγαίνει στον δρόμο, για να αντισταθεί μπροστά στα μνημόνια που ερχόντουσαν. Είναι μια Ελλάδα υπό παράδοση, μια Ελλάδα υπό κατοχή και βγάζετε έξω παρακρατικούς αλήτες των Εξαρχείων που δεν τολμάτε να τους συλλάβετε, για να φοβίζουν τον κόσμο και να φοβίζουν την εθνική αντίσταση της Χρυσής Αυγής. Και για όλους εσάς τους άθεους, που δεν σας αρέσουν ούτε οι μέρες του Πάσχα και της Ανάστασης που έρχονται, να σας πούμε κάτι που σας στενοχωρεί: Η Επανάσταση του '21 που δεν τολμάτε να τη συζητήσετε, γιατί δεν σας συμφέρει και δεν θέλετε να ακούγεται, είχε γίνει για το όνομα, για την πίστη του Χριστού την αγία και την ελευθέρωση της πατρίδας μας. Γι' αυτά είχαν γίνει. Αυτά σας πειράζουν. Αυτά θα ακούγονται. Και να μου απαντήσει ο Υπουργός για τις συλλήψεις του «Ρουβίκωνα» που έχουν γίνει.
Παρακαλώ οι εκφράσεις που απάδουν προς το κοινοβουλευτικό ήθος να διαγραφούν από τα Πρακτικά. Παρακαλώ τον Υπουργό να μη συνεχιστεί η συζήτηση στον ίδιο τόνο, διότι ουσιαστικά το Κοινοβούλιο διασύρεται, εάν η συζήτηση παίρνει αυτόν τον χαρακτήρα.
Το Κοινοβούλιο διασύρεται από αυτό το σόου από αυτούς τους ανθρώπους.
Κοιτάξτε, όπως ξέρετε, το Προεδρείο έχει διάφορους τρόπους για να επιβάλει την τάξη. Όμως αντιλαμβάνεστε ότι δεν είναι και οι καλύτεροι. Εκείνο που πρέπει όλοι να καταλάβουμε είναι ότι πρέπει να έχουμε όλοι μια ευπρέπεια κοινοβουλευτικής συμπεριφοράς και αυτό το λέω προς πάσα κατεύθυνση. Διαφορετικά εκτίθεται η ίδια η δημοκρατία.
Όχι προς πάσα κατεύθυνση. Προς αυτήν την κατεύθυνση.
Εάν το Κοινοβούλιό μας γίνεται ένα κοινοβούλιο τέτοιο όπως βλέπουμε σε κάτι ασιατικές χώρες, ποιος τους κατηγορεί;
Αυτό επιδιώκουν, κύριε Πρόεδρε.
Αυτό πρέπει να αποφευχθεί, κύριε Υπουργέ.
Κύριε Πρόεδρε, θα ήθελα τον λόγο επί της διαδικασίας.
Παρακαλώ, κύριε Παπαθεοδώρου, όχι να συνεχίσουμε στην ίδια τακτική. Έχετε τον λόγο.
Για ένα λεπτό, κύριε Πρόεδρε. Θα περίμενα να είχατε διακόψει τη διαδικασία και να αφαιρούσατε τον λόγο προηγουμένως. Γιατί δεν ήταν μόνο ένας λόγος ο οποίος δεν έχει καμμία σχέση με τα κοινοβουλευτικά ήθη και προσβάλλει τη λειτουργία του Κοινοβουλίου, αλλά πάνω από όλα θα έπρεπε να μη συνεχιστεί αυτός ο παραληρηματικός φασιστικός λόγος.
Οι μίζες οι δικές σας προσβάλλουν! Πήγαινε να δεις τον Τσοχατζόπουλο τώρα!
Κύριε Παπαθεοδώρου, σας παρακάλεσα. Να διαγραφούν από τα Πρακτικά οι φράσεις οι οποίες δημιουργούν προβλήματα.
Κάνω μία έκκληση και στον κύριο Υπουργό για τη διαδικασία. Κύριε Υπουργέ, απέναντι σε αυτήν τη φασιστική παραληρηματική συμπεριφορά, θα ήθελα να σας παρακαλέσω, ως Υπουργό, να μην απαντήσετε. Όπως θα πρέπει και η Βουλή να μην απαντά σε τέτοιου είδους τοποθετήσεις και οι Υπουργοί, όπως έκαναν άλλοι συνάδελφοί σας παλαιότερα, να εξέρχονται, έτσι ώστε να μην υπάρχει καμμία διαδικασία σε απάντηση Υπουργού. Ευχαριστώ πολύ.
Κύριε Πρόεδρε, θα ήθελα τον λόγο.
Θα σας δώσω τον λόγο, αλλά παρακαλώ με ηπιότητα, όχι να εκτραχυνθούμε.
Τώρα βλέπετε, κύριε Πρόεδρε, ότι δεν υπάρχει ηπιότητα;
Εντάξει, κύριε Δανέλλη. Εμείς δεν πρέπει να βοηθήσουμε σε αυτό το κλίμα.
Όμως ανεχτήκατε, κύριε Πρόεδρε, όλη αυτή την ιστορία.
Παρακαλώ, παρακαλώ! Έχετε τον λόγο, κύριε Δανέλλη.
Κύριε Πρόεδρε, ευχαριστώ για τον λόγο. Η κοινοβουλευτική δημοκρατία εν τη γενναιοδωρία της ανέχεται την παρουσία ορκισμένων εχθρών της στον ναό της. Όμως έχει τον Κανονισμό λειτουργίας του το Κοινοβούλιο, κύριε Πρόεδρε, και αυτός οφείλει να υλοποιείται και να εφαρμόζεται, για να αυτοπροστατεύσουμε τον κοινοβουλευτισμό. Είναι αδιανόητη η εικόνα που βλέπαμε λίγο πριν, αυτό το σόου που, βεβαίως, δεν απευθυνόταν σε εμάς, αλλά στον ελληνικό λαό. Γι' αυτόν τον λόγο δεν πρέπει να επιτρέψουμε ξανά τέτοιου είδους διαδικασίες.
Ο τρόπος συμπεριφοράς όλων μας κρίνεται από τον ελληνικό λαό. Η διαδικασία είναι δημόσια, μεταδίδεται και ελληνικός λαός έχει τον νου να κρίνει τους πάντες. Μην ανησυχείτε. Με το να κάνουμε διάφορα σόου μέσα στη Βουλή το μόνο που καταφέρνουμε είναι να εκθέτουμε τη Βουλή. Αυτό κάνουμε τελικά.
Κύριε Πρόεδρε, θα ήθελα τον λόγο ως Κοινοβουλευτικός Εκπρόσωπος.
Παρακαλώ, κύριε Θεοχαρόπουλε, έχετε τον λόγο.
Πρώτα - πρώτα, θέλω να πω ότι πρόκειται για ένα ακραίο ρατσιστικό παραλήρημα αυτό που ζήσαμε πριν από λίγο μέσα στη Βουλή. Η δημοκρατία πρέπει να αυτοπροστατεύεται. Το ελληνικό Κοινοβούλιο πρέπει να αυτοπροστατεύεται. Υπάρχει ο Κανονισμός. Πρέπει να εφαρμοστεί, επιτέλους. Βεβαίως, και η Κυβέρνηση δεν θα πρέπει να ασχολείται και να απαντά σε οτιδήποτε τέτοιο, αλλά θα πρέπει, επιτέλους, να βρούμε τους τρόπους αυτοπροστασίας της δημοκρατίας μας από τέτοιες ρατσιστικές, φασιστικές επιθέσεις οι οποίες δεν τιμούν κανέναν. Εν πάση περιπτώσει, δεν μπορούμε να τις επιτρέψουμε να υπάρχουν μέσα στο ελληνικό Κοινοβούλιο. Υπάρχουν αυτοί οι θεσμικοί τρόποι. Σ' αυτό όλες οι δημοκρατικές δυνάμεις σήμερα θα πρέπει να τοποθετηθούν, για να είμαστε ξεκάθαροι ότι αυτό είναι έξω από τις λογικές της κοινοβουλευτικής δημοκρατίας. Επιτέλους, να θέσουμε σε εφαρμογή όλες τις διαδικασίες, όλες τις θεσμικές ρήτρες και όλους τους κανονισμούς απέναντι σ' αυτή τη ρατσιστική, φασιστική επίθεση απέναντι στη δημοκρατία μας, στο Κοινοβούλιο και στην κοινωνία. Όσον αφορά στα θέματα που αναλύθηκαν προηγουμένως σε σχέση με τη διαπραγμάτευση, θέλω να πω, αγαπητοί συνάδελφοι του ΣΥΡΙΖΑ, ότι δεν μπορεί να γίνει κατανοητή όχι μόνο η καθυστέρηση στην αξιολόγηση, αλλά η διαδικασία υιοθέτησης απαράδεκτων νέων μέτρων τα οποία δεν ήταν στο τραπέζι την προηγούμενη περίοδο. Δεν ήταν στο τραπέζι την περίοδο του 2016. Αυτή τη στιγμή έχουμε και την αβεβαιότητα, η οποία έχει πλήξει την πραγματική οικονομία, και νέα απαράδεκτα μέτρα. Ουσιαστικά, όμως, βρισκόμαστε σε μια κατάσταση η οποία δεν βγάζει τη χώρα από την κρίση. Και η αβεβαιότητα υπήρξε και νέα απαράδεκτα μέτρα θα υιοθετηθούν και στο ασφαλιστικό και στο φορολογικό και στα εργασιακά. Επιτέλους, λοιπόν, χρειάζεται η χώρα μας μια άλλη λογική. Τέρμα η κοροϊδία για μέτρα και για αντίμετρα που θα υιοθετηθούν, μετά το 2018, αν το πρωτογενές πλεόνασμα είναι πάνω από 3,5%. Ο ίδιος ο κ. Τσίπρας έχει πει ότι είναι ανέφικτο να επιτύχουμε καν το 3,5%. Πρόκειται για μια κοροϊδία της Κυβέρνησης αυτή τη στιγμή. Πρέπει να ξεκαθαρίσουμε ότι χρειάζονται διαρθρωτικές μεταρρυθμίσεις, χρειάζεται μια άλλη πολιτική στη χώρα μας, για να μπορέσουμε, επιτέλους, να βγούμε απ' αυτή τη σημερινή κρίση, την αδιέξοδη, την πολυεπίπεδη κρίση η οποία ταλανίζει την ελληνική κοινωνία και κυρίως την οικονομία. Επιτέλους, λοιπόν, σοβαρευτείτε για να μπορέσει να υπάρξει ανάπτυξη, να μπορέσει να υπάρξει μείωση της ανεργίας. Όλα αυτά τα προβλήματα επιτείνονται αντί να επιλύονται. Σας ευχαριστώ.
Κι εγώ σας ευχαριστώ.
Κύριε Πρόεδρε, θα ήθελα τον λόγο.
Παρακαλώ, κυρία Βάκη. Χωρίς διαπληκτισμούς.
Θα ήθελα κι εγώ με τη σειρά μου να καταδικάσω το προηγούμενο συμβάν κι όλη αυτή τη λεκτική βία ρατσιστικών και μισαλλόδοξων εκφράσεων η οποία ευτελίζει τον ναό της δημοκρατίας και απαξιώνει την κοινοβουλευτική διαδικασία.
Είπαμε ότι αυτά θα διαγραφούν.
Παρακαλώ πολύ, κύριε Πρόεδρε, θα έπρεπε να είχατε ανακαλέσει στην τάξη τους ιδεολογικούς απογόνους των ναζιστών. Αυτά τα πράγματα συνιστούν όνειδος για τα κοινοβουλευτικά ήθη και τη δημοκρατία μας.
Μισό λεπτό μόνο, κύριε Πρόεδρε, θα ήθελα τον λόγο.
Κύριε Λαγέ, όχι διαλογική συζήτηση. Θα απαντήσω εγώ. Θα παρακαλέσω να μη δημιουργούμε θέματα και προκλήσεις, εκτός αν θέλουμε όλοι να διακοπεί η συνεδρίαση.
Κύριε Πρόεδρε, θα ήθελα τον λόγο.!
Κύριε Κατσώτη, έχετε τον λόγο, με την παράκληση ότι, αν θέλουμε να διακοπεί η συνεδρίαση, να διακοπεί. Δεν θα αφήσουμε την κατάσταση να εκτραπεί.
Κύριε Πρόεδρε, νομίζω ότι έχουμε το δικαίωμα να εκφράσουμε την άποψή μας πάνω σ' αυτά που ακούστηκαν.
Βεβαίως.
Λέει ο λαός μας ότι η καλύτερη άμυνα είναι η επίθεση. Σήμερα η Χρυσή Αυγή βρίσκεται σε μια δύσκολη θέση, γιατί ο λαός πήρε χαμπάρι περί τίνος πρόκειται. Πρόκειται περί μιας εγκληματικής ναζιστικής οργάνωσης η οποία κάθε μέρα αποδεικνύει το αποκρουστικό της πρόσωπο. Ενέχονται σε εγκλήματα όπως το χθεσινό. Μετακλητός υπάλληλος πήγε να σκοτώσει τον φοιτητή. Κάθε μέρα, λοιπόν, ενέχονται σε τέτοια εγκλήματα, πέρα από τη θεωρία τους, που είναι εγκληματική, γιατί είναι ναζιστική. Έρχονται, λοιπόν, σήμερα εδώ μ' αυτόν τον τρόπο, για να μπορέσει να ξεχαστεί όλη αυτή η δική τους η κατάσταση και η στάση τους συνολικά απέναντι στους εργαζόμενους, στον λαό, σε κάθε διαφορετικό. Θέλει απομόνωση. Η ανοχή που δείχνετε απέναντί τους είναι ευθύνη για όλους σας, γιατί την τρέφετε και την εκτρέφετε.
Κύριε Πρόεδρε, επιτρέψτε μου για μισό λεπτό.
Παρακαλώ, κύριε Λαγέ, δεν θέλω διαλογική συζήτηση. Εκτός αν θέλουμε όλοι να διακοπεί η συνεδρίαση. Θέλουμε να διακοπεί η συνεδρίαση;
Όχι, δεν θέλουμε να διακοπεί η συνεδρίαση.
Όχι, αλλά οφείλαμε να καταδικάσουμε.
Εντάξει. Να σταματήσουμε, λοιπόν, εδώ και να δώσουμε τον λόγο στον Υπουργό. Παρακαλώ να κλείσει το θέμα, διότι, όταν ανταλλάσσονται τέτοιες εκφράσεις που πυροδοτούνται εν τη ρύμη του λόγου, οδηγούμεθα στο να διακόψουμε τη συνεδρίαση.
Για μισό λεπτό μόνο, κύριε Πρόεδρε, επιτρέψτε μου.
Αντιλαμβάνεστε ότι κάνω κάθε προσπάθεια για να μη διακοπεί η συνεδρίαση. Παρακαλώ, κύριε Υπουργέ, έχετε τον λόγο και σας παρακαλώ να μην έρθετε σε προσωπική αντιπαράθεση.
Καμμία προσωπική αντιπαράθεση, κύριε Πρόεδρε και ευχαριστώ. Θέλω να υπενθυμίσω ότι οι κοινοβουλευτικές δημοκρατίες, όταν πρόκειται να υπερασπιστούν την ύπαρξή τους, είναι πολύ πιο σκληρές από όλα τα καθεστώτα. Η εφαρμογή του νόμου θα γίνει. Ο νόμος θα εφαρμοστεί, είτε το θέλουν κάποιοι είτε όχι. Θα διαφυλαχθεί η λειτουργία του δημοκρατικού μας πολιτεύματος και η εποικοδομητική κριτική που γίνεται εδώ μέσα, προκειμένου να βελτιωθεί το σύστημά μας, να βελτιωθεί η λειτουργία μας και όχι να κατεδαφιστεί. Διότι κάποιοι επιδιώκουν την κατεδάφιση και όχι τη βελτίωση - αυτοί έχουν ήδη οδηγηθεί στη δικαιοσύνη - και τους καλώ, βέβαια, να κλειστούν οι ίδιοι στο ντουλάπι της ιστορίας, εκεί που τους έκλεισε η ήττα τους το 1945, πριν τους κλείσει ο ελληνικός λαός, γιατί ο ελληνικός λαός τους έχει πάρει χαμπάρι, όπως προαναφέρθηκε πριν, και ο ελληνικός λαός θα τους τιμωρήσει σκληρά.
Ποιους έχει πάρει χαμπάρι ο ελληνικός λαός; Άλλους πήρε χαμπάρι!
Και να μην μιλούν οι υπαίτιοι εθνικών προδοσιών και ήττας στο παρελθόν. Τους ξέρει και η ιστορία και ο ελληνικός λαός. Και να μην προκαλούν, γιατί οι λύσεις και η νομιμότητα θα εφαρμοστούν όπου χρειάζεται, είτε στο πεζοδρόμιο είτε όπου αλλού κυκλοφορείτε.
Στα Εξάρχεια, μπορείτε;
Συνεχίζω. Σε ό,τι αφορά στα υπόλοιπα σχόλια που έγιναν - και μιλάω για το πλαίσιο αυτό που μπορούμε και συζητούμε με διάθεση βελτίωσης του συστήματος και όχι κατεδάφισης - θα περίμενα στα θέματα της διαπραγμάτευσης να μην υπάρχει αυτή η πρωτοφανής προσπάθεια, που υπήρξε αυτές τις μέρες, υποστήριξης της άλλης πλευράς, γιατί, ξέρετε, στοιχειώδης πατριωτική αντίληψη επιβάλλει να μην στηρίζουμε την άλλη πλευρά - δεν λέω τον αντίπαλο - την άλλη άποψη, όταν γίνεται τεράστια προσπάθεια επίτευξης μιας συμφωνίας με όσο το δυνατόν καλύτερους όρους για τον λαό μας. Σε ό,τι αφορά την κύρωσης της σύναψης της διμερούς συμφωνίας μεταξύ της της Ευρωπαϊκής Ένωσης και της Ρωσικής Ομοσπονδίας για τα θέματα της επανεισδοχής, τώρα υποβάλλεται και νομοθετική βελτίωση, κύριε Παπαθεοδώρου, όπως είχαμε πει στη συζήτηση στην επιτροπή - θα την καταθέσω τώρα - προκειμένου να διορθωθεί ο όρος «παράνομη» στην αιτιολογική έκθεση. Πράγματι, οι ροές των παράτυπων μεταναστών είναι μικρές, λοιπόν, από τη Ρωσία - γύρω στα σαράντα άτομα τον χρόνο τα τελευταία χρόνια. Παρ' όλα αυτά προσπαθούμε να κλείσουμε όλες αυτές τις τρύπες και όλες αυτές τις προβληματικές περιοχές και εξάλλου είναι και υποχρέωση μέσα στο πλαίσιο της Ευρωπαϊκής Ένωσης. Πρέπει, λοιπόν, να κυρωθεί αυτή η συμφωνία. Για λόγους οικονομίας χρόνου, δεν επαναλαμβάνω το ιστορικό και τι ακριβώς περιλαμβάνει. Έχει συζητηθεί στη διάρκεια της συζήτησης στην επιτροπή. Τέλος, επιβάλλεται να πω και από κυβερνητικής πλευράς τα συλλυπητήριά μας στη ρωσική κυβέρνηση και τον ρωσικό λαό για το τελευταίο απεχθές τρομοκρατικό χτύπημα στην Αγία Πετρούπολη. Εκφράζουμε τα συλλυπητήριά μας στις οικογένειες των θυμάτων που υπήρξαν. Σας ευχαριστώ.
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Κύρωση Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006». Ερωτάται το Σώμα: Γίνεται δεκτό το νομοσχέδιο;
Ναι.
Ναι.
Ναι.
Ναι.
Όχι.
Ναι.
Ναι.
Ναι.
Συνεπώς το σχέδιο νόμου του Υπουργείου Εσωτερικών: «Κύρωση Πρωτοκόλλου Εφαρμογής μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας σχετικά με την εφαρμογή της Συμφωνίας Επανεισδοχής μεταξύ της Ρωσικής Ομοσπονδίας και της Ευρωπαϊκής Κοινότητας της 25ης Μαΐου 2006» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδεφλοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.47΄ λύεται η συνεδρίαση για αύριο, ημέρα Παρασκευή 7 Απριλίου 2017 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.